Exco PKR di Pulau Pinang dedah bagaimana dibuli pemimpin DAP

Seorang Exco PKR kerajaan negeri Pulau Pinang mendedahkan segelintir pemimpin DAP di negeri itu termasuk Lim Guan Eng yang bertindak seperti membuli, malah Dr Norlela Arifin mendakwa dilayan secara berat sebelah.

Norlela yang juga Exco Kesihatan berkata peranannya dalam menangani isu Covid-19 di negeri tersebut diperkecilkan, malah Guan Eng turut memalukannya apabila tidak langsung memberi penghargaan dalam usahanya menangani penularan virus itu di Pulau Pinang.

“Mereka (Guan Eng) mengatakan bahawa semua pengurangan kes Covid-19 kerana pelantikan Phee Boon Poh (sebagai ketua Pasukan Tindakan Kecemasan Pulau Pinang) dan Steven Sim (sebagai penyelaras Covid-19 Pulau Pinang-Putrajaya).

“(Mereka mendakwa) bahawa saya, sebagai Exco yang menjaga kesihatan, perlu belajar daripada (Booh Poh dan Sim),” katanya menurut laporan portal Malaysiakini.

Guan Eng sebelum ini mengkritik Norlela yang juga Ahli Dewan Undangan Negeri (ADUN) Penanti itu sebagai tidak berkemampuan dalam menangani penularan Covid-19 yang semakin meruncing di negeri tersebut.

“Beritahu saya apa yang telah mereka lakukan untuk menurunkan kes-kes itu sejak lantikan mereka?

“Apa keajaiban yang mereka lakukan? Tunjukkan bukti. Saya mahu melihatnya,” katanya lagi.

Beliau juga berkata jijik dengan karenah pemimpin DAP di negeri tersebut yang seakan membuli wanita dan memperkecilkan peranan Exco lain dalam usaha membendung Covid-19.

“Nak muntah dengan these bullies (pembuli ini) yang suka witch hunt (menyalahkan) wanita,” katanya.

Ia bukan kali pertama Norlela diserang pemimpin DAP Pulau Pinang, malah pada 2017 pemimpin DAP juga membidasnya hanya kerana mengucapkan “terima kasih, SPRM” selepas suruhanjaya itu menyerbu sebuah kilang haram di Sungai Lembu, Bukit Mertajam.

Berikutan serbuan itu, Exco Alam Sekitar, Phee Boon Poh ditahan oleh Suruhanhaya Pencegahan Rasuah Malaysia (SPRM) tetapi ADUN Sungai Puyu ketika itu menafikan sebarang kesalahan.


RM25 juta disumbang Petronas bagi misi bantuan banjir

Petronas akan menyalurkan sumbangan sebanyak RM25 juta untuk memberi bantuan kepada mangsa bencana banjir yang melanda beberapa kawasan di negara ini.

Dana berkenaan diperuntukkan oleh unit dan anak syarikat Kumpulan Petronas termasuk Yayasan Petronas yang mana ia akan meningkatkan jumlah sumbangan bersama syarikat berkaitan kerajaan (GLC) lain, yang merupakan sebahagian daripada Rangkaian Tindak Balas Bencana GLC (GDRN), lapor Bernama.

Dalam pada itu, Kelab Sukan dan Rekreasi Petronas, Persatuan Isteri-Isteri dan Kakitangan Wanita Petronas dan Badan Kebajikan Islam Petronas juga telah memulakan kutipan sumbangan untuk disalurkan kepada mangsa melalui Persatuan Bulan Sabit Merah Malaysia (PBSM), kata Petronas dalam satu kenyataan hari ini.

Seperti tahun sebelumnya, Petronas Dagangan Bhd (PDB) akan menyediakan perkhidmatan trak mengisi minyak bergerak, ROVR bagi membantu mangsa banjir, memberi perkhidmatan kepada pelanggan atau kepada operasi menyelamat di mana stesen minyak ditutup atau tidak boleh diakses.

Petronas turut menghulurkan bantuan kepada kakitangannya yang terjejas, termasuklah menyediakan tempat tinggal sementara, elaun makanan, cuti khas, bantuan kewangan dan makanan serta barang keperluan yang lain.


Beberapa pemilih DUN Bekok tak puas hati pusat mengundi ditutup awal

Tindakan petugas Suruhanjaya Pilihan Raya (SPR) menutup awal pusat mengundi di Dewan Undangan Negeri (DUN) Bekok menyebabkan beberapa pemilih tidak berpuas hati selepas tidak dibenarkan menunaikan tanggungjawab mereka pada Pilihan Raya Negeri (PRN) Johor.

Terdahulu, tular satu klip video pengundi tidak dibenarkan masuk ke pusat mengundi yang ditutup sekitar 2 petang dan petugas SPR kelihatan tidak membenarkan pengundi masuk untuk membuang undi mereka.

Pengundi DUN Bekok, Juniza Mat Zaini mendakwa tidak dibenarkan mengundi kerana pusat mengundi sudah ditutup.

“Nama saya Juniza Mat Zaini datang sini untuk mengundi tapi tak dibenarkan mengundi kerana dia (SPR) kata sudah tutup,” kata seorang pengundi dalam satu klip video.

Sementara itu, portal Malaysiakini melaporkan calon DAP di DUN Bekok, M Kanan berkata terkejut dengan tindakan SPR menutup awal pusat mengundi dengan memberi alasan kehadiran pengundi rendah.

“Saya terkejut dengan keputusan SPR untuk menutup pusat mengundi lebih awal kerana jumlah pengundi yang rendah. Apakah rasional di sebalik keputusan SPR ini?

“Mereka sepatutnya membuka ke semua pusat mengundi sehingga enam petang untuk memberi hak kepada pengundi yang masih tidak keluar mengundi.

“Bagaimana jika seorang pengundi yang kerja hari ini mungkin akan keluar mengundi pada sebelah petang?” katanya lapor Malaysiakini.

Laporan portal itu juga mendedahkan menurut seorang ejen tempat mengundi, tiga pusat mengundi yang ditutup ialah PDM Ladang Kempas, Ladang Getah Eldred Bekok dan Kampong Jawa Chaah, manakala PDM Chaah Timur akan ditutup pada pukul 4 petang.

“Kami percaya lebih ramai pengundi akan keluar mengundi pada petang. Ini kerana ada yang masih perlu pergi bekerja pada hari ini,” katanya.

Sementara itu, Kanan mendakwa SPR juga memberi notis awal kepada calon yang terlibat bahawa pusat mengundi akan ditutup awal.

Namun, dia mempersoalkan sama ada adakah pengundi dimaklumkam berkenaan perkara itu.

“Tidak bermakna sekiranya notis itu ditampal di pusat mengundi sahaja tetapi pengundi tidak dimaklumkan,” katanya lagi.


Ismail Sabri tak boleh diam sahaja, banyak isu cengkam rakyat: Anwar

Perdana Menteri Datuk Seri Ismail Sabri Yaakob tidak boleh berdiam diri sahaja, tatkala beberapa perkara mendesak tidak ditangani dan masih mencengkam negara serta rakyat.

Ketua Pembangkang Datuk Seri Anwar Ibrahim beberapa isu memerlukan tindakan dan langkah serta penjelasan segera daripada Perdana Menteri kerana ia juga bertentangan dengan semangat Perlembagaan dan memorandum persefahaman (MoU) kerajaan dan Pakatan Harapan (PH).

Presiden PKR itu berpendapat sekiranya isu-isu berkenaan tidak ditangani dan diperbetulkan, Malaysia akan menemui kepayahan untuk bangkit semula, berintegriti dan bertanggungjawab.

“Kelesuan ekonomi saat ini ketimbang negara jiran Indonesia dari segi pelaburan asing (FDI), serta angka-angka melibatkan KDNK negara, pertumbuhan ekonomi, kadar kemiskinan serta pengangguran mesti dicerakinkan, diperbetul dan diperkukuhkan.

“Saya menyeru rakyat supaya sedar dan menolak kelesuan ini serta bangkit menuntut perubahan sebaiknya,” katanya dalam kenyataan.

Anwar berkata setiap hari negara dikejutkan dengan pelbagai perkara yang amat mendukacitakan dan membimbangkan.

Beliau menggariskan tujuh isu yang memerlukan Ismail Sabri menanganinya dan memberikan penjelasan. Isu berkenaan ialah:


Akar umbi UMNO perlu guna kes Najib tarik simpati rakyat: Mat Maslan

Selepas Datuk Seri Najib Razak dihukum penjara selama 12 tahun, UMNO boleh menggunakan isu tersebut untuk menarik simpati rakyat bagi menyokong mereka pada pilihan raya umum ke-15 (PRU-15) nanti.

Setiausaha Agungnya berkata 70 peratus ahli UMNO berdukacita dengan keputusan Mahkamah Persekutuan terhadap Najib, ia hasil kajian dijalankan parti itu baru-baru ini dengan tidak menolak sentimen sama simpati rakyat semasa Datuk Seri Anwar Ibrahim dihukum penjara akan juga berlaku kepada bekas Perdana Menteri itu.

Katanya, emosi simpati rakyat sebelum ini pernah berlaku pada Pilihan Raya Umum (PRU) pada tahun 1999, apabila rakyat bersolidariti kepada Datuk Seri Anwar Ibrahim dan marah kepada Tun Dr Mahathir Mohamad.

“Kami tidak mahu rakyat marah kepada Perdana Menteri, Datuk Seri Ismail Sabri Yaakob, tetapi rakyat perlu marah apabila berlaku pendakwaan politik berpilih ketika pemerintah kerajaan Pakatan Harapan (PH) pada tahun 2018/2019,” katanya dipetik laporan Utusan Malaysia.

Ahmad atau dikenali sebagai Mat Maslan itu menggesa akar umbi menggunakan sentimen simpati untuk menarik sokongan kepada parti tersebut bagi memenangi PRU-15.

“Emosi marah dan simpati tidak harus disia-siakan oleh ahli-ahli UMNO kerana boleh digunakan bagi menarik simpati rakyat dengan apa yang menimpa bekas Perdana Menteri itu,” ujarnya.

Mengenai tindakan beberapa pihak mengumpul petisyen serta tandatangan ahli-ahli UMNO bagi mendapatkan pengampunan daripada Yang di-Pertuan Agong, pihaknya tidak menghalang usaha itu termasuk olen pertubuhan bukan kerajaan (NGO).

Bagaimanapun, jelas Ahmad, soal pengampunan atau sebaliknya adalah hak Yang di-Pertuan Agong dan tidak bergantung terhadap tindakan yang dilakukan oleh pelbagai pihak termasuk menerusi petisyen.

Beliau berharap, ahli-ahli UMNO tidak patah dan lemah semangat dengan apa yang berlaku ke atas bekas Presiden UMNO itu, sebaliknya berusaha lebih keras bagi memenangi PRU-15.

“Beberapa usaha yang pernah dilakukan oleh Najib sebelum ini sewajarnya menjadi dorongan dan sokongan kepada ahli-ahli UMNO untuk terus memperkukuhkan parti pada masa akan datang,” katanya lagi.


Pemimpin UMNO berjuang isu tanah Kampung Baru hilang membisu?

Pemimpin UMNO yang lantang memperjuangkan isu tanah di Kampung Baru kini diam membisu dalam isu melibatkan penduduk flat disitu yang diarahkan berpindah dengan menggunakan Akta Pengambilan Tanah baru-baru ini.

Lebih malang lagi, penduduk hanya diberikan pampasan RM400 sekaki persegi walhal sebelum ini terdapat pemimpin UMNO yang membantah nilai tersebut sebagai terlalu rendah dan ia sepatutnya lebih tinggi.

Sebelum ini, Ahli Parlimen (MP) UMNO membidas kerajaan Pakatan Harapan (PH) yang menawarkan pampasan RM1,000 sekaki persegi tetapi selepas menjadi dominan dalam kerajaan pusat, lain pula ceritanya.

Pada Julai 2021 lalu, penduduk di Kampung Sungai Baru, Kampung Baru mula menerima surat Warta Seksyen 8, Akta Pengambilan Tanah 1960 yang memaksa mereka keluar dari tanah itu dengan pampasan.

Menurut laporan, pada 0g0s 2021 pula, tuan tanah yang terlibat diwajibkan menghadiri perbicaraan pertama pengambilan tanah dalam bulan itu juga.

Beberapa penduduk juga menunjukkan bukti surat warta kepada media berhubung arahan ke perbicaraan dan arahan keluar dari tanah mereka itu.

Persoalannya, mengapa begitu tergesa-gesa langkah pengambilan tanah ini dilaksanakan, malah nilai RM400 sekaki itu jika dibandingkan adalah terlalu rendah dan tidak masuk akal.

Malah, penduduk di Kampung Baru juga mengeluh dengan layanan pihak berkuasa yang agak keterlaluan dan seakan menghina mereka.

Pihak pemaju menampal notis Borang E oleh Pentadbir Tanah Wilayah Persekutuan Kuala Lumpur di dinding-dinding rumah buruk di Kampung baru bagi memberitahu tentang pengambil tanah mereka bermula dengan siasatan.

Notis yang ditampal di dinding rumah tentang proses pengambilan tanah penduduk Kampung Baru.

Begitukah layanan yang sewajarnya diberikan kepada penduduk Kampung Baru? Mengapa begitu sekali?

Pengerusi Persatuan Komuniti Sungai Baru, Syed Salehuddin Syed Abdullah berkata, terdapat kira-kira 30 peratus penduduk yang masih belum menurunkan tanda tangan dan menolak tawaran yang dirasakan tidak setimpal dengan nilai semasa tanah.

“Pemaju telah datang lima tahun yang lepas dan tawarkan penduduk berpindah ke tempat lain dengan menyediakan rumah tetapi perjanjian mereka berat sebelah. Kalau mereka (pemaju) bankrap kami tidak boleh berbuat apa-apa jadi kami takut.

“Segelintir kami dalam 30 peratus masih belum tanda tangan dan mereka (pemaju) menggunakan Seksyen 8 Akta Pengambilan Tanah 1960 untuk buat pengambilan, sehari selepas Seksyen 4 dikeluarkan,” katanya dipetik laporan media sebelum ini.

Kampung Sungai Baru melibatkan penduduk yang menetap di dua jenis kediaman iaitu Flat Perbadanan Kemajuan Negeri Selangor (PKNS) dan rumah di tanah persendirian.

Ketika pentadbiran kerajaan PH mentadbir, Menteri Wilayah Persekutuan ketika itu, Khalid Abdul Samad membuat tawaran RM850 + 150 sekaki persegi kepada penduduk Kampung Baru untuk membeli tanah mereka.

Beliau berjaya mendapat persetujuan sehingga 63 peratus penduduk cadangan pembelian oleh kerajaan ini.

Ketika itu, pembangkang termasuk Ketua Pembangkang Datuk Seri Ismail Sabri Yaakob berkata, kerajaan tidak boleh menggunakan Akta Pengambilan Tanah untuk membangunkan Kampung Baru kecuali untuk membina kemudahan orang ramai seperti hospital.

Ahli Parlimen Ketereh pula, Tan Sri Annuar Musa ketika itu pula berkata, RM850 sekaki persegi bukan nilai tanah di Kampung Baru dengan mengingatkan undang-undang memberi hak bagi pemilik mendapat harga pasaran.

“Kampung Baru adalah kawasan yang sudah dibangunkan la bro… Semua prasarana tersedia. Yang beli bukan swasta tapi kerajaan!!” kata Annuar Musa kepada Khalid Samad.

Hero utama UMNO, Datuk Seri Najib pula berkata, Kampung Baru adalah dekat dengan KLCC dan harganya perlu lebih tinggi.

“Tanah di KLCC cecah RM3,000 satu kaki persegi manakala kerajaan PH kata harga paling tinggi yang ditawar mereka untuk tanah kampung baru adalah RM850 satu kaki persegi berdasarkan penilaian Jabatan Penilaian dan Perkhidmatan Harta (JPPH).

“Bukan luar biasa jika ada kata harga JPPH jauh di bawah harga pasaran,” kata Najib September 2019 lalu ketika mempelekehkan usaha Khalid ketika itu.


Tangkapan kes rogol 12 tahun susulan padanan dua DNA: Polis

Penahanan seorang lelaki bagi membantu siasatan kes rogol seorang remaja perempuan di sebuah bengkel di Sungai Pinang, Balik Pulau, Pulau Pinang yang berlaku 12 tahun lepas, adalah kerana padanan dua profil Asid Deoksiribonukleik (DNA) yang berada dalam sistem data DNA.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata DNA pertama yang diambil adalah di lokasi kejadian pada 12 tahun lepas yang berstatus tidak diketahui pemiliknya.

Memetik Bernama, Abd Jalil berkata DNA berkenaan diambil dan dimasukkan dalam sistem berkenaan di bawah Akta Identifikasi DNA 2009 yang membenarkan polis menyimpan data-data DNA yang lepas.

“Berdasarkan akta berkenaan kami boleh simpan DNA dia (suspek kes rogol) dan mengkategorikan DNA suspek di bawah Indeks Orang Yang Disyaki bagi kes lain. Profil DNA (suspek) disimpan sehinggalah berlaku sekali lagi tangkapan ke atas individu yang terlibat dalam kes ini pada 12 tahun lepas,” katanya baru-baru ini.

Abd Jalil berkata ini bermakna mana-mana individu yang melakukan kesalahan lain akan diambil DNA mereka buat kali kedua kemudiannya akan dipadankan dengan DNA yang sedia ada.

“Maka kami memuat naik DNA suspek ke dalam sistem data DNA dan secara automatik sistem berkenaan akan membuat padanan, dapat padanan DNA dengan kes 12 tahun lepas. Berdasarkan DNA itu, kami akan membuat analisis dan ia akan menghasilkan profil DNA dalam bentuk numerikal,” katanya.

Beliau berkata mana-mana DNA yang mempunyai padanan, individu terlibat akan ditahan untuk membantu siasatan dan langkah terakhir, polis akan menghantar DNA suspek ke Jabatan Kimia untuk menentusahkan sama ada suspek terlibat atau sebaliknya.

Pada 7 April lepas, polis menahan seorang lelaki bagi membantu siasatan kes rogol seorang remaja perempuan di sebuah bengkel di Sungai Pinang, Balik Pulau, Pulau Pinang, yang berlaku 12 tahun lepas.


Produk ganja perubatan dibenar tahun depan: Menteri Kesihatan

Kementerian Kesihatan (KKM) bersetuju membenarkan penggunaan beberapa produk perubatan mengandungi kanabis atau ganja yang lebih dikenali sebagai cannabidiol (CBD) mulai tahun depan.

Menteri Kesihatan Khairy Jamaluddin berkata keputusan itu dibuat setelah kajian awal kementerian dan Bahagian Regulatori Farmasi Negara (NPRA) mendapati, terdapat bukti penggunaannya boleh membantu pesakit yang mengalami penyakit tertentu.

Bagaimanapun, katanya, produk CBD itu hanya boleh digunakan bagi tujuan perubatan dan diperoleh melalui preskripsi doktor di klinik serta hospital, bukannya dijual secara bebas.

“Sekarang ini kita dalam proses untuk melihat dalam keadaan mana produk CBD boleh diberikan. Itu termasuk dalam kerangka kerja untuk kita laksana tahun depan.

“Bila bawa masuk CBD, ia tidak boleh dibeli di kaunter. Ia mesti melalui preskripsi. Bila dah ada produk di sini, doktor dah tahu macam mana nak bagi CBD.

“Tiada guna kita bagi kebenaran lesen untuk bawa masuk CBD tapi doktor tak tahu macam mana nak bagi preskripsi. Itu yang akan ambil masa sedikit. Jadi jangka masa tahun depan adalah realistik,” katanya memetik laporan Utusan.

Beliau berkata demikian kepada pemberita ketika hadir dalam majlis Laporan Kajian Persepsi Dadah oleh The Centre.

Khairy berkata keputusan membenarkan produk CBD juga tidak perlu melalui mana-mana peruntukan akta mahupun kelulusan di Parlimen.

Dari segi kelulusan produk CBD, Khairy berkata, produk-produk akan diusulkan oleh syarikat-syarikat farmaseutikal dan dinilai NPRA sebelum didaftarkan pada tahun depan.

“Tetapi yang penting, kita kena tengok kesahihan produk itu, kena tengok data keselamatan dan keberkesanan untuk penyakit tertentu.

“Malah, dari segi pendidikan dan pendedahan saintifik juga perlu diberi kepada pegawai perubatan di Malaysia. Sebab buat masa ini kita melihat CBD secara preskripsi bukan untuk kegunaan sendiri dan jauh sekali kegunaan kanabis,” katanya.

Selain itu, Khairy turut mendedahkan bahawa terdapat ujian klinikal sedang dijalankan mengenai penggunaan CBD.

“Baru-baru ini saya ada berjumpa dengan beberapa penyelidik dari Universiti Malaya untuk melaksanakan ujian klinikal bagi penggunaan CBD bagi penyakit untuk situasi perubatan tertentu.

“Bila dah ada bukti dari segi ujian klinikal untuk penyakit tertentu maka akan bertambah penggunaan CBD yang boleh digunakan dan diberi oleh pegawai perubatan.

“Jadi pelbagai pendekatan digunakan, pendaftaran produk, kajian tentang produk yang akan didaftar, kita akan buka kepada semua untuk hantar usul nanti dan ujian klinikal oleh penyelidik di Malaysia tentang penggunaan CBD,” katanya.

Bagaimanapun, Khairy mengakui ada yang meminta beliau supaya membenarkan penanaman ganja di negara ini.

“Soal penanaman itu jauh lagi. Kita tengok dulu, kita ambil langkah demi langkah, langkah berhati-hati, mula-mula kita daftar produk CBD, kita tengok penerimaan doktor, penerimaan pesakit. Sekiranya penerimaannya tinggi, selamat dan berkesan, barulah kita memikirkan soal penanaman.

“Ramai yang hantar usul nak buat ladang ganja dan sebagainya, tetapi kita belum sampai tahap itu. Satu demi satu, dan buat masa ini produk CBD hanya preskripsi doktor dan bukan boleh dibeli di kaunter,” katanya.


Adakah MP UMNO tak sehaluan dengan Presiden sedia dipecat parti?

Kemelut dalaman UMNO nampaknya masih berlarutan dan ia bukan petanda baik kepada Datuk Seri Ahmad Zahid Hamidi walaupun sudah menang tanpa bertanding sebagai Presiden parti itu.

Zahid dan Datuk Seri Mohamad Hasan mungkin sudah berjaya mengekalkan kedudukan mereka sebagai pemimpin tertinggi parti, namun pertikaian berhubung keabsahan jawatan kedua-dua mereka masih menjadi persoalan.

Terbaharu, Naib Presiden UMNO, Datuk Seri Ismail Sabri Yaakob mempersoalkan berhubung isu kelulusan Jabatan Pendaftaran Pertubuhan (RoS) bagi usul tambahan parti itu agar jawatan Presiden dan Timbalan Presiden tidak dipertanding pada pemilihan tahun ini.

Ismail Sabri juga meminta Zahid menunjukkan surat daripada RoS berikutan pertikaian status usul tambahan yang diluluskan pada Perhimpunan Agung UMNO 2022.

Apakah tujuan bekas Perdana Menteri tersebut membuat gesaan tersebut walhal beliau tidak bertanding dan mempertahankan jawatan Naib Presiden pada pemilihan kali ini?

Ismail Sabri hanya satu-satunya pemimpin tertinggi dalam UMNO yang dilihat agak lantang dan ke depan dalam mempertikaikan berhubung isu pemilihan UMNO, malah turut mempertikaikan isu sama semasa usul dua jawatan tersebut diluluskan di Perhimpunan Agung yang lalu.

Pemerhati politik melihat Ismail Sabri berada dalam kem yang berbeza dengan Zahid, terselamat daripada operasi pembersihan UMNO sebelum ini yang menyaksikan pemimpin seperti Khairy Jamaluddin Abu Bakar dan Tan Sri Noh Omar dipecat parti.

Selain itu, Ahli Parlimen Sembrong, Datuk Seri Hishammuddin Hussein juga turut dikenakan tindakan disiplin apabila digantung selama enam tahun tanpa diberikan sebarang sebab.

Dalam operasi pembersihan dijalankan sebelum ini, tiada Ahli Parlimen UMNO yang dipecat parti walaupun dilihat tidak sehaluan dengan Zahid.

Untuk rekod, UMNO kini hanya memiliki 26 Ahli Parlimen yang menyokong kerajaan campuran Pakatan Harapan (PH)-Barisan Nasional (BN) dan sekiranya Zahid mengambil langkah memecat penentangnya ia bakal memberi implikasi kepada jawatan Timbalan Perdana Menteri (TPM) yang dipegangnya ketika ini.

Zahid semasa dua pentadbiran dua Perdana Menteri sebelum ini tidak diberi sebarang jawatan dalam Kabinet memandangkan masih mempunyai kes mahkamah yang sedang dalam perbicaraan, tetapi menerima keistimewaan dibawah kerajaan PH-DAP sehingga diberikan jawatan kedua tertinggi kerajaan.

Walaupun menerima kritikan susulan lantikan tersebut, Anwar dilihat mempertahankan lantikan Zahid sebagai TPM.

Mengambil kira senario semasa, pertikaian secara terbuka yang dibuat berhubung isu soal dalaman parti dilihat bakal memberi persepsi tidak baik terhadap UMNO.

Bagaimanapun, adakah Zahid berani mengambil langkah drasti untuk menyingkirkan kumpulan penentangnya yang terdiri daripada Ahli Parlimen dan tidak sekadar berani mengambil tindakan terhadap ahli-ahli biasa parti sahaja?


Darurat Kesihatan tamat 1 Ogos

Kerajaan bersetuju untuk tidak melanjutkan darurat kesihatan selepas perintah sedia ada tamat 1 Ogos ini, kata Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan.

Sehubungan itu kerajaan tidak akan menasihatkan Yang di-Pertuan Agong untuk melanjutkannya, katanya pada sidang khas Dewan Rakyat, hari ini.

“Saya ingin mengesahkan pada hari ini, bahawa Kerajaan Persekutuan memutuskan tidak akan menasihatkan Yang di-Pertuan Agong untuk mengisytiharkan Proklamasi Darurat baharu apabila tamat pada 1 Ogos 2021.

“Kerajaan telah buat keputusan berdasarkan kepada perkara 105(3) Perlembagaan Persekutuan untuk membatalkan semua ordinan darurat yang dibuat semasa Proklamasi Darurat ini.

“Oleh itu, isu pembatalan (undang-undang) tidak lagi relevan,” katanya.

Bagaimanapun, pengumuman tersebut dibantah oleh ahli politik pembangkang, yang berterusan menyampuk ucapan Perdana Menteri Tan Sri Muhyiddin Yassin, selepas sidang berjalan selama dua jam.

Beberapa minit beliau berucap, pemimpin DAP Gobind Singh Deo mencelah mengatakan pengumuman kerajaan untuk tidak melanjutkan Darurat harus ditentukan oleh Parlimen.

Takiyuddin memaklumkan keputusan itu dibuat pada mesyuarat terakhir Kabinet pada 21 Julai lalu.


Pertandingan dua jawatan tertinggi, Ismail Sabri kata tunggu keputusan RoS

Datuk Seri Ismail Sabri Yaakob akan melihat keputusan Jabatan Pendaftaran Pertubuhan (RoS) terlebih dahulu sebelum membuat pertimbangan untuk bertanding bagi jawatan Presiden atau Timbalan Presiden.

Naib Presiden UMNO itu menghormati usul semasa Perhimpunan Agung UMNO (PAU) yang memutuskan tiada pertandingan bagi dua jawatan tertinggi tersebut, bagaimanapun sekiranya RoS membuat keputusan yang lain ia adalah sesuatu yang perlu dilihat semula .

“Setakat ini saya hormati keputusan PAU 2022, kecuali Jabatan Pendaftaran Pertubuhan (RoS) buat keputusan sebaliknya.

“Kalau ROS buat keputusan lain, kita akan putuskan bila masanya tiba,” katanya dipetik laporan BH.

Dalam pada itu, Ismail Sabri juga berkata setakat ini masih belum membuat keputusan muktamad sama ada mempertahankan jawatan Naib Presiden atau tidak pada pemilihan parti nanti.

“Saya belum ambil sebarang keputusan untuk pertahankan jawatan atau sebaliknya…saya masih mempertimbangkan perkara itu.

“Jadi sama ada saya ada ‘team’ (pasukan) atau tidak, (ia) bergantung kepada keputusan itu nanti (bertanding pertahan jawatan atau sebaliknya).

“Jika saya pilih untuk tidak bertanding maka sudah tentu saya tiada ‘team’ (pasukan),” katanya lagi.

Ismail Sabri juga menegaskan sebelum PAU 2022 tidak ada menyebut sepatah perkataan pun atau menunjukkan minat untuk bertanding jawatan Presiden atau Timbalan Presiden.

“Bagi saya kalau nak ‘berlawan’ tidak boleh ramai-ramai, satu jawatan (direbut sampai) tiga empat orang.

“Ini tiada makna, (hanya) menyebabkan UMNO berpecah, jadi saya kata kena tengok dulu keputusan parti ada pertandingan atau tidak.

“Ini kerana saya ada mendengar ura-ura dua jawatan ini tak dipertandingkan,” katanya.

Terdahulu, Datuk Seri Mohamed Khaled Nordin mengesahkan akan mempertahankan jawatannya sebagai Naib Presiden UMNO pada pemilihan parti.

Selain Mohamed Khaled, sumber berkata seorang lagi Naib Presiden, Datuk Seri Mahdzir Khalid akan turut mempertahankan jawatan, selain Setiausaha Agung Barisan Nasional (BN), Datuk Seri Zambry Abdul Kadir yang juga dikhabarkan akan merebut jawatan nombor tiga UMNO itu kelak.


SPRM masih siasat kes LCS, lejar UKSB dan hakim Mohd Nazlan

Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki menjelaskan siasatan lanjut membabitkan Hakim Mahkamah Rayuan, Datuk Mohd Nazlan Mohd Ghazali, masih dijalankan.

Menurutnya kertas siasatan itu telah diserahkan kepada Jabatan Peguam negara tetapi dikembalikan supaya siasatan lanjut dapat dilakukan.

“Mungkin jawapan yang diberikan oleh Tan Sri Peguam Negara adalah ringkas. Mungkin bermaksud tidak ada lagi di tangan beliau.

“Namun, sebenarnya kertas siasatan sudah dikemukakan kepada beliau dan diberi kepada kita balik dan (dihantar) kepada beliau balik dan kepada kami untuk tindakan lanjut,” katanya pada sidang media selepas Konvokesyen Program Pentauliahan Penguatkuasaan Undang-undang SPRM pertama 2022, di Putrajaya, hari ini.

Mengakui kertas siasatan itu sudah beberapa kali dihantar dan dikembalikan semula, Azam berkata, ia adalah proses normal membabitkan kertas siasatan.

Sementara itu, beliau turut memaklumkan siasatan terhadap individu yang dinamakan dalam buku lejar Ultra Kirana Sdn Bhd (UKSB) – bahan bukti dalam perbicaraan kes rasuah dihadapi Presiden UMNO Datuk Seri Ahmad Zahid Hamidi – dijangka selesai dalam tempoh terdekat.

Memetik BH Azam berkata pihaknya sudah memanggil hampir semua individu dinamakan dalam lejar terbabit, setakat ini.

“Saya menjangkakan dalam tempoh terdekat, kertas siasatan akan disiapkan oleh pegawai saya. Saya tidak tahu bila (kertas siasatan akan dilengkapkan) tetapi dalam tempoh terdekat,” katanya

Selain itu, beliau juga berkata pihaknya memerlukan lebih banyak masa untuk menyiasat skandal projek kapal tempur pesisir pantai (LCS) bernilai RM9 bilion yang bermasalah.

Pada sidang media itu beliau berkata, SPRM memerlukan sedikit masa untuk memanggil lebih ramai saksi dalam siasatannya, termasuk yang berada di luar negara.

Ketika ditanya sama ada SPRM akan memanggil Menteri di Jabatan Perdana Menteri (Tugas-tugas khas) Abd Latiff Ahmad untuk memberi keterangan berhubung dakwaan kaitannya dengan projek itu, Azam berkata: “Tiada komen mengenainya.”

“Kerana kita masih siasat. Kita perlu semak perkara itu,” katanya.


UMNO mahu rebut kerusi MB Negeri Sembilan daripada PKR?

UMNO Negeri Sembilan dilaporkan meminta pertukaran beberapa kerusi dengan parti komponen Pakatan Harapan (PH) dalam menghadapi Pilihan Raya Negeri (PRN) akan datang.

Memetik laporan MKini, Setiausaha Badan Perhubungan UMNO Negeri Sembilan, Mustafa Salim dilaporkan berkata pertukaran kerusi tertentu itu, khususnya membabitkan calon yang berpotensi sebagai menteri besar daripada parti itu.

Selain itu, UMNO Negeri Sembilan turut mengesahkan memohon tambahan kerusi untuk ditandingi pada PRN akan datang.

“Ada permohonan penambahan kerusi daripada UMNO untuk kerusi-kerusi tertentu dan ada juga dalam perbincangan itu pertukaran kerusi mungkin akan berlaku.

“Maksudnya kerusi (DUN) Klawang sekarang ini dimenangi Amanah, mungkin Klawang diminta oleh UMNO dan tukar dengan kerusi lain yang mungkin kerusi UMNO juga.

“Pertukaran (kerusi) untuk orang tertentu, difahamkan bertanding untuk menjadi menteri besar dan sebagainya,” katanya.

Mustafa bagaimanapun tidak mendedahkan jumlah kerusi tambahan yang diminta oleh UMNO.

Pada 7 April lalu, Pengerusi PH Negeri Sembilan, Datuk Seri Aminuddin Harun, berkata permintaan UMNO Negeri Sembilan supaya diberikan tambahan kerusi Dewan Undangan Negeri (DUN) dalam PRN akan dibincangkan di peringkat PH negeri itu.

Katanya, keputusan seterusnya akan dibuat Majlis Presiden PH yang dijangka mengambil masa sebulan lagi.

“Pertemuan itu (dengan UMNO) memang telah berlaku, Alhamdulillah berjalan dengan baik, ada persefahaman munasabah.

“Biasalah dalam perbincangan ada permohonan dikemukakan. Saya akan membawa perkara tersebut untuk pertimbangan rakan-rakan dalam PH,” katanya.

Sementara itu, Pengerusi UMNO Negeri Sembilan, Datuk Seri Jalaluddin Alias menjelaskan perkara itu masih lagi dalam proses perbincangan dan belum dimuktamadkan.

“Buat masa (ini) masih dalam perundingan awal, belum lagi ada kata putus,” katanya.


Indonesia beri dos ketiga kepada 1.47 juta petugas kesihatan minggu depan

Pemerintah Republik Indonesia bersetuju memberikan suntikan vaksin ketiga jenis Moderna kepada kakitangan perubatannya bagi meningkatkan lagi ketahanan diri daripada virus Covid-19, khususnya varian Delta yang semakin menular di negara itu.

Menteri Kesihatan Indonesia Budi Gunadi Sadikin berkata program vaksinasi ketiga (booster) akan dimulakan minggu depan membabitkan 1.47 juta kakitangan kesihatan negara itu.

Indonesia sebelum ini memberi vaksin Sinovac buatan China yang dihasilkan bukan menerusi teknologi mRNA kepada petugas barisan hadapan mereka.

Namun, tindakan meluluskan suntikan dos ketiga menggunakan vaksin mRNA, Moderna, dilihat cenderung untuk mengurangkan kepercayaan masyarakat terhadap produk China yang sebelum ini menjadi vaksin utama program vaksinasi republik itu.

Beberapa negara lain, termasuk Turki dan Emiriah Arab Bersatu sudah mula memberikan dos ketiga kepada mereka yang disuntik dengan vaksin China, di tengah-tengah kebimbangan bahawa kemungkinan vaksin itu kurang berkesan terhadap varian baharu Covid-19 yang lebih mudah menular.

Tetapi cabaran yang dihadapi di Asia Tenggara jauh lebih besar kerana banyak negara di rantau ini yang sangat bergantung kepada vaksin China kerana kekurangan dos ciptaan Barat, selain kadar vaksinasi yang rendah.

Negara-negara di Asia Tenggara juga kini terpaksa berdepan lonjakan baharu dengan varian Delta yang pantas merebak menjadi virus dominan, sehingga menjangkiti petugas kesihatan yang sudah menerima dua suntikan Sinovac.

Timbalan Pengerusi Persatuan Perubatan Indonesia Slamet Budiarto ketika memberitahu Parlimen sebelum ini berkata ribuan doktor dan kakitangan kesihatan yang telah lengkap menerima dua dos vaksin dijangkiti Covid-19 sehingga sesetengahnya membawa maut.

Timbalan Pengerusi Suruhanjaya Parlimen yang memantau kesihatan Indonesia, Melki Laka Lena berkata sudah tiba masanya petugas kesihatan negara itu diberi dos ketiga bagi melindungi mereka daripada varian baharu yang lebih membimbangkan.

Bagaimanapun, jurucakap pasukan petugas Covid-19 negara itu, Siti Nadia Tarmizi memberitahu Kementerian Kesihatan republik itu masih menunggu cadangan daripada kumpulan penasihat imunisasi Agensi Kawalan Makanan dan Dadah Indonesia (BPOM) mengenai suntikan ketiga.

Sementara beberapa data menunjukkan vaksin Sinovac berkesan dalam melawan virus Covid-19, tidak ada data baharu yang menunjukkan vaksin itu berkesan terhadap varian Delta yang pertama kali ditemukan di India.

Dekan Fakulti Perubatan Universiti Pelita Harapan, Eka Julianta Wahjoepramono mengakui Sinovac mungkin bukan vaksin terbaik yang ada di pasaran.

“Tapi itu sahaja yang ada dan lebih baik daripada tiada apa-apa. Sinovac adalah satu-satunya pilihan. Sampai sekarang kerana kami tidak dapat menghasilkan (vaksin), kami tidak punya pilihan,” katanya yang telah menerima dua dos Sinovac tetapi tetap dijangkiti Covid-19 bulan lalu.

Indonesia hari ini terus merekodkan jangkitan harian melebihi 30,000 apabila mencatatkan 38,391 kes baharu dan 871 kematian dalam tempoh 24 jam, berbanding kes positif terburuk sebanyak 38,391 semalam.

Hospital Umum Wilayah Papua Barat juga ditutup mulai hari ini kerana tidak dapat lagi menampung jumlah pesakit Covid-19 yang semakin meningkat.

Penularan Covid-19 akan menjadi jauh lebih buruk, dengan pemerintah republik itu sendiri mengunjurkan jangkitan harian boleh mencecah lebih 40,000 hingga 70,000. – Agensi


Minyak bunga matahari kurang, dunia mula intai minyak sawit

Kekurangan bekalan minyak bunga matahari susulan perang berlanjutan antara Russia dan Ukraine dikatakan menjadi punca pengeluar makanan dunia bersedia menarik balik sekatan terhadap minyak sawit.

Ukraine dan Russia sebelum ini menyumbang hampir 70 peratus daripada bekalan minyak bunga matahari dunia.

Menurut Bernama yang memetik laporan The Daily Telegraph United Kingdom (UK), pengilang makanan UK telah memberi amaran bahawa bekalan komoditi itu mungkin kehabisan dalam beberapa minggu kerana hasil tanaman itu terperangkap di Ukraine dan Russia.

Akhbar UK itu melaporkan, pasar raya Iceland sebelum ini mengharamkan minyak sawit daripada makanan jenamanya sendiri dalam usaha menentang penebangan hutan tropika.

Pengarah Urusan Iceland, Richard Walker bagaimanapun dilaporkan menyatakan kekesalannya kerana terpaksa mengingkari pengharaman itu.

“Satu-satunya alternatif untuk menggunakan minyak sawit dalam keadaan semasa adalah dengan membersihkan peti sejuk dan rak kami daripada pelbagai jenis makanan ruji termasuk produk kentang.

“Langkah itu adalah ‘langkah terakhir dan langkah sementara yang ketat’ dan kami hanya akan menggunakan minyak sawit mampan yang diperakui sebagai ramuan,” katanya dipetik dari Daily Telegraph.

Walker telah menugaskan Greenpeace untuk menghasilkan video ‘Rang Tan’ (video yang memburukkan minyak sawit) pada November, tahun 2018 untuk meningkatkan jualan Krismas Iceland.

“Iceland akhirnya sedar dengan hakikat bahawa ia tidak boleh meletakkan produk makanan di rak runcitnya tanpa minyak sawit sebagai ramuan,” kata seorang veteran 50 tahun dalam industri agrokomoditi, MR Chandran kepada Bernama.

Minyak sawit menyumbang 32 peratus daripada pengeluaran minyak dan lemak dunia diikuti minyak kacang soya sebanyak 25 peratus dan minyak lain sebanyak 24 peratus.

Minyak rapeseed dan minyak bunga matahari masing-masing menyumbang sebanyak 11 peratus dan lapan peratus.

Sementara itu, ditanya sama ada Malaysia mempunyai kapasiti untuk menampung permintaan yang semakin meningkat, Chandran berkata: “Ya, Rundingan Meja Bulat Minyak Sawit Lestari (RSPO) yang diperakui masih lagi sekitar 75 peratus.

“Ini bermakna terdapat minyak sawit mampan yang diperakui mencukupi di pasaran untuk diperoleh Iceland. Bagaimanapun, mereka perlu membayar premium yang tinggi,” katanya.

Beliau berkata Malaysia hanya menggunakan antara 10 hingga 12 peratus daripada pengeluaran minyak sawitnya dan selebihnya dieksport.

Secara berasingan, Majlis Minyak Sawit Malaysia (MPOC) berkata harga minyak sawit telah meningkat secara berterusan sejak suku ketiga 2021 disebabkan pengeluaran yang lebih rendah daripada jangkaan di Malaysia dan Indonesia.

Ketua Pegawai Eksekutifnya Wan Aishah Wan Hamid berkata konflik antara Rusia dan Ukraine telah mengakibatkan lonjakan permintaan untuk minyak sawit kerana ia adalah yang paling banyak didapati.

“Hasilnya, harga minyak sawit meningkat sebanyak 21 peratus kepada US$1,990 setan metrik (US$1=RM4.21) pada 2 Mac 2022 daripada US$1,640 setan metrik yang didaftarkan pada 25 Feb 2022,” katanya dalam kenyataannya ketika pembentangan semasa Seminar Internet Minyak Sawit (Pointers), hari ini.


Kes 6 negeri naik, Kedah paling tinggi

Kedah mendahului negeri-negeri lain dari segi jumlah peningkatan jangkitan harian dalam tempoh 24 jam sehingga 12 tengah hari tadi, walaupun Selangor kekal merekodkan kes tertinggi di seluruh negara.

Menurut statistik dikeluarkan Jabatan Kesihatan Negeri-Negeri malam ini, dalam tempoh itu enam negeri merekodkan peningkatan jangkitan baharu, dengan Kedah mencatat 223 kes berbanding 187 semalam.

Ini menjadikan kumulatif positif Covid-19 di negeri itu sejak awal 2020 lalu kepada 170,373 kes. Bagaimanapun, sehingga semalam seramai 166,394 pesakit dilaporkan sembuh, 2,169 kes kematian dan 1,587 kes masih aktif.

Daripada jumlah kes aktif itu, seramai 1,210 pesakit kini menjalani kuarantin di rumah; 208 ditempatkan di PKRC; 155 dimasukkan ke hospital; dan 14 dirawat di unit rawatan rapi (ICU) dengan enam daripadanya memerlukan alat bantuan pernafasan.

Sehingga semalam, seramai 1,572,593 atau 72.0 peratus populasi di Kedah telah lengkap divaksinasi, manakala 73.0 peratus atau 1,593,865 lagi menerima sekurang-kurangnya satu dos, dan 386,788 individu menerima dos penggalak.

Enam daripada 264 kluster Covid-19 yang dikesan di negeri itu juga masih aktif, iaitu masing-masing tiga berkaitan tempat kerja dan pendidikan yang melibatkan 307 individu, dengan dua kluster tempat kerja turut menjangkiti penduduk di Pulau Pinang.

Sementara itu, Pulau Pinang turut merekodkan peningkatan jangkitan harian apabila mencatat 186 kes berbanding 169 semalam, diikuti Negeri Sembilan (158 kes baharu, 139 semalam); Terengganu (90 kes baharu, 79 semalam); Sarawak (22 kes baharu, 15 semalam); dan Labuan (18 kes baharu, lima semalam).

Walaupun mencatatkan penurunan jangkitan baharu tiga hari berturut-turut, angka kes di Selangor kekal tertinggi apabila merekodkan 770 kes baharu hari ini berbanding 871 semalam.


Jadi liabiliti kepada PH, tapi pengikut setia gesa Anwar jangan bersara

Walaupun dianggap liabiliti kepada Pakatan Harapan (PH) dan gagal menyumbang ke arah penyatuan parti pembangkang, namun pengikut setia Datuk Seri Anwar Ibrahim menggesa agar beliau tidak bersara daripada politik.

Timbul desakan supaya Presiden PKR itu meletak jawatan selepas kegagalan dalam tiga Pilihan Raya Negeri (PRN) yang menyaksikan PH kalah teruk, disamping parti-parti pembangkang kini diambang perpecahan yang teruk sejak Anwar mengemudi blok tersebut.

Namun, Ahli Majlis Pimpinan Pusat PKR, Datuk Abdullah Sani Abdul Hamid tetap mempertahankan Anwar atas alasan parti tersebut masih memerlukan khidmatnya sebagai persediaan untuk berdepan pilihan raya umum ke-15 (PRU-15) nanti.

“Anwar belum perform dan dia punya sumbangan bakti diperlukan. Sebab itu halangan demi halangan dibuat sebab takut dia nak buat reformasi. Isu untuk beliau perlu berundur, langsung tidak timbul.

“Kita punya keperluan untuk Anwar berkhidmat, kita kena ada pemimpin yang mempunyai kekuatan dalam dan luaran untuk membina sebuah negara yang lebih adil untuk semua,” katanya dipetik laporan portal.

Senada dengan Abdullah Sani, Setiausaha Otai Reformis 1998 (Otai), Abdul Razak Ismail juga berkata Anwar tidak perlu mengikut jejak Lim Kit Siang yang bersara bagi memberi laluan kepada muka baharu untuk mengemudi parti.

“Kit Siang itu dah lama sangat, Anwar baru dilantik satu penggal ini sebagai Presiden PKR sebaik sahaja keluar penjara.

Kalau nak cakap tentang kegagalan di beberapa PRN, dia seorang sahaja ‘one-man show’ sebab kebanyakan Ahli Parlimen yang melompat itu adalah orang dalam jawatankuasa.

“Cuba tengok UMNO berapa ramai yang membantu? Jadi kita tidak boleh nak letakkan kesalahan pada dia seorang,” katanya.

Tiga PRN sudah berlalu kini dan menyaksikan PH memperoleh keputusan yang buruk, namun Anwar masih tidak mahu melepaskan jawatannya sebagai Ketua Pembangkang.

Selain tewas PRN, Anwar juga sekali lagi gagal dalam mengejar cita-cita peribadinya untuk menjadi Perdana Menteri (PM) walaupun sebelum ini berkomplot dengan Presiden UMNO, Datuk Seri Ahmad Zahid Hamidi menjatuhkan kerajaan Perikatan Nasional (PN).

Buat kali pertama dalam sejarah, Anwar yang sebelum ini dianggap ikon reformasi kini berdepan defisit kepercayaan selepas rakyat tidak lagi menyokongnya kerana tindakan sanggup bersekongkol dengan pemimpin UMNO demi cita-cita peribadinya.


Nak pilih Tok Penghulu pun mesti orang berakhlak, kata Muhyiddin

Rakyat Malaysia, khususnya orang Melayu, perlu memilih pemimpin yang mempunyai akhlak baik dan terpuji untuk mentadbir, supaya negara tidak rosak, kata Tan Sri Muhyiddin Yassin.

Pengerusi Perikatan Nasional itu berkata dalam memilih pelbagai peringkat pemimpin, rakyat pastinya mahukan individu yang bersih serta amanah untuk memimpin mereka.

“Bila mana kita nak menilai seorang pemimpin mesti ada nilaian-nilaian tertentu. Kalau nak jadi ketua kampung pun dinilai. Nak jadi tok penghulu dan pegawai kerajaan pun dinilai… nak jadi pegawai daerah juga ada nilaiannya.

“Apa lagi kalau ianya untuk menjadi seorang pemimpin utama negara… sebagai Perdana Menteri perlu dinilai terutama dari segi akhlak dan amanah supaya negara tidak rosak dan terjerumus ke dalam lubang yang paling dalam,” katanya.

Bekas Perdana Menteri kelapan itu berkata demikian pada Jelajah PN BEST di Parlimen Tambun di Ipoh, malam tadi (13 November 2022) sempena kempen PRU-15.

Rakyat, kata Muhyiddin sudah pasti tidak mahu sejarah hitam pentadbiran lebih 60 tahun Barisan Nasional (BN) dan 22 bulan Pakatan Harapan (PH), berulang semula.

“Sejarah hitam negara telah berlaku dan kita pastinya tidak mahu perkara itu berulang. Jangan salah buat pilihan mengundi UMNO, BN dan PH.

“Tetapi sekarang ini sudah tertubuh Perikatan Nasional… bermakna sudah ada satu pilihan baru. Yang pastinya kalau dinilai dalam tempoh yang begitu singkat Perikatan Nasional adalah satu pilihan yang terbaik.

“Kepimpinan Perikatan Nasional sentiasa prihatin kepada permasalahan rakyat selain nilai akhlak pemimpinnya lebih bersih daripada BN dan PH. Tidak ada skandal atau rasuah yang melibatkan pemimpin Perikatan Nasional,” katanya lagi.

Muhyiddin berkata dalam kalangan pemimpin BN wujud mereka yang tidak amanah dan terlibat menerima rasuah, penyelewengan dan salah guna kuasa selama memerintah Malaysia.

Begitu juga katanya dalam kalangan pemimpin PH yang tidak bermoral dan terlibat dengan isu akhlak sehingga dituduh di mahkamah dan dihukum penjara.

“Adakah rakyat mahukan pemimpin rasuah dan tidak berakhlak memimpin negara. Jika ini berlaku negara akan rosak lebih teruk,” katanya.

Muhyiddin berkata namun, pemimpin Kerajaan Perikatan Nasional sebelum ini tidak terlibat dengan kes-kes mahkamah sebaliknya, telah mengurus negara, terutama menangani Covid-19 iaitu wabak yang tidak pernah berlaku dan diketahui sebelum ini, dengan cara terbaik.

Sehubungan itu, Muhyiddin meminta pengundi, khususnya anak muda, keluar beramai-ramai mengundi Perikatan Nasional bagi menubuhkan sebuah Kerajaan Persekutuan yang Prihatin, Bersih dan Stabil, pada 19 November ini.


Mahkamah tolak petisyen calon BN bagi DUN Sungai Udang

Mahkamah Pilihan Raya Melaka hari ini, menolak petisyen yang difailkan calon Barisan Nasional (BN) Datuk Seri Mohamad Ali Mohamad, bagi mencabar keputusan Pilihan Raya Negeri (PRN) bagi Dewan Undangan Negeri (DUN) Sungai Udang.

Hakim Mahkamah Pilihan Raya, Datuk Azman Abdullah, memutuskan demikian selepas meneliti dan mendengar keterangan 20 saksi sepanjang perbicaraan yang bermula 24 Mac hingga 20 April lepas, lapor Bernama.

Peguam, Rosli Dahlan, yang mewakili Ahli Dewan Undangan Negeri (ADUN) Sungai Udang, Dr Mohd Aleef Yusof, berkata mahkamah memutuskan tuduhan terhadap Suruhanjaya Pilihan Raya (SPR), pengurus pilihan raya DUN Sungai Udang dan Dr Aleef, berkaitan penyelewengan dalam pengundian ketika PRN Melaka pada 20 November lalu adalah tidak benar.

“Dua tuduhan berkenaan penyogokan mengenai rasuah oleh Dr Aleef juga tidak benar. Untuk itu mahkamah mendapati bahawa segala aduan tersebut tidak berasas,” katanya ketika ditemui pemberita selepas keputusan itu di Kompleks Mahkamah Ayer Keroh di sini hari ini.

Rosli berkata, pihaknya bersyukur keputusan hari ini memihak kepada anak guamnya dan tiada asas untuk keputusan tersebut dibantah.

“Sebab itulah dari awal kita membuat bantahan awal bahawa kes ini tidak perlu dibawa kepada perbicaraan, namun kita hormati mahkamah yang mana keterangan dalam kes petisyen pilihan raya perlu didengar bagi memuaskan hati rakyat bahawa tiada penyelewengan, penyogokan dan rasuah dalam kes ini,” katanya.

Mohamad Ali yang diwakili peguam Amin Othman, Datin Rosfinah Rahmat, Wan Hamidah Wan Ismail dan Nor Hazira Abu Haiyan, tidak hadir pada prosiding hari ini.

Pada PRN Melaka 20 Nov tahun lepas, Dr Mohd Aleef yang merupakan calon Perikatan Nasional (PN) menang dengan majoriti 530 undi selepas mendapat 6,789 undi, menewaskan Mohamad Ali yang mendapat 6,259 undi.

Pertandingan empat penjuru di kerusi Sungai Udang itu turut menyaksikan calon Pakatan Harapan (PH) Hasmorni Tamby mendapat 2,035 undi dan calon Bebas, Mohd Zahar Hashim pula hilang deposit selepas menerima 471 undi sahaja.

Mohamad Ali yang tewas dalam PRN itu memfailkan petisyen pada 14 Dis lepas bagi membatalkan keputusan yang memihak kepada Dr Aleef.

Beliau memfailkan petisyen kepada tiga responden iaitu Dr Aleef, SPR dan pengurus pilihan raya bagi DUN Sungai Udang.

Perbicaraan petisyen pilihan raya telah bermula pada 24 Mac selepas mahkamah menolak bantahan awal yang dikemukakan ketiga-tiga responden itu.


Pindaan Akta Parlimen dikaji larang Kluster Mahkamah hadir sidang

Mesyuarat Khas Transformasi Parlimen bersetuju Akta Majlis Parlimen (Keistimewaan dan Kuasa) 1952 dipinda, bagi melarang Ahli Parlimen (MP) atau Senator yang berdepan pendakwaan di mahkamah, daripada mengambil bahagian dalam persidangan sehingga kes selesai.

Yang Dipertua Dewan Negara, Tan Sri Dr Rais Yatim berkata perkara itu antara yang dicapai pada mesyuarat khas Transformasi Parlimen bersama Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar, semalam.

“Selain itu kedua-dua Dewan juga sedang meneliti untuk menggubal satu kod etika khas bagi Ahli Parlimen,” katanya dalam kenyataan semalam. Beliau mempengerusikan mesyuarat itu mewakili Dewan Rakyat dan Dewan Negara.

Mesyuarat turut dihadiri Timbalan Yang Dipertua Dewan Negara, Datuk Seri Mohamad Ali Mohamad dan Timbalan Menteri di Jabatan Perdana Menteri (Parlimen dan Undang-undang), Datuk Mas Ermieyati Samsudin; Ketua Pentadbir Parlimen, Nor Yahati Awang serta kedua-dua Setiausaha Dewan Negara dan Dewan Rakyat.

“Susulan mesyuarat itu, satu draf rang undang-undang dan Memorandum Jemaah Menteri mengenai transformasi Parlimen telah diserahkan kepada Menteri untuk dibentang dan diluluskan kerajaan,” katanya.

Beliau berkata perkembangan penting yang turut dicapai ialah apabila Menteri turut menyokong penuh langkah meminda dan memperkasa Akta Majlis Parlimen (Keistimewaan dan Kuasa) 1952 serta mengembalikan semula Akta Perkhidmatan Parlimen 1963 agar konsep pengasingan kuasa antara legislatif dan eksekutif dapat dijelmakan sebagaimana termaktub dalam Perkara 44 Perlembagaan Persekutuan.

Katanya, langkah itu akan menyaksikan Parlimen tidak lagi tertakluk di bawah kuasa eksekutif serta membolehkan beberapa Jawatankuasa Pilihan Khas baharu yang mempunyai kuasa perundangan diwujudkan dalam masa terdekat.

Rais berkata segala transformasi yang sedang rancak diusahakan ini adalah selari dengan Memorandum Persefahaman Transformasi dan Kestabilan Politik yang ditandatangani Kerajaan Persekutuan dan Pakatan Harapan pada 13 September lalu, yang antara lain memberi fokus kepada transformasi Parlimen itu sendiri.

Satu interaksi dan taklimat khas mengenai perincian transformasi Parlimen ini akan dibuat kepada semua Ahli Dewan Rakyat dan senator dalam masa terdekat bagi memastikan usaha ini dapat dilunaskan sebaik mungkin, katanya.


Transformasi menyeluruh sistem perwakilan negara

Malaysia mengamalkan Sistem Raja Berperlembagaan dan Demokrasi Berparlimen sebagai gabungan dalam pentadbiran negara. Sistem Demokrasi Berparlimen, berkehendakkan rakyat memilih wakil mereka setiap kali pilihan raya.

Dewan Rakyat memerlukan 222 wakil manakala dewan undangan negeri (DUN) setiap negeri memerlukan jumlah wakil mengikut kerusi bagi setiap kawasan. Ini ialah sistem perwakilan yang telah digunapakai di negara ini sejak berdekad-dekad lamanya.

Tidak dinafikan Malaysia mengharungi detik gemilang melalui sistem ini dengan warna-warni politik dan kisah suka duka di sebaliknya. Namun begitu, sistem perwakilan ini tidak mungkin relevan selamanya berdasarkan perubahan arus zaman dan tuntutan politik semasa.

Apabila usul Menteri Dalam Negeri YB Datuk Seri Hamzah Zainuddin untuk melanjutkan tempoh pelaksanaan Subseksyen 4(5) Akta Kesalahan Keselamatan (Langkah-langkah Khas) 2012 bagi tempoh lima tahun lagi, gagal melepasi undi belah bahagi bila mana Speaker Dewan Rakyat Tan Sri Azhar Azizan Harun mengumumkan keputusan yang bersetuju seramai 84 orang, manakala tidak bersetuju seramai 86 orang, negara mula mempersoalkan keutamaan tugas seorang wakil rakyat.

Baki 50 ahli parlimen gagal hadir atas pelbagai sebab. Ironinya, hadir ke persidangan Dewan Rakyat adalah tugas hakiki seorang ahli parlimen. Jika ahli parlimen tersebut dilantik sebagai menteri atau timbalan menteri, itu merupakan tugas hakikinya sebagai seorang ahli badan Eksekutif. Namun bagi yang tiada lantikan dan urusan berkaitan, di manakah mereka tatkala tugas menanti?

Pemilihan wakil rakyat didominasi parti politik yang membawa agenda dan fahaman tersendiri dalam wadah perjuangan masing-masing. Terdapat parti politik yang sangat dominan dengan sejarah perjuangan yang hebat dan keahlian yang telah berakar umbi dalam masyarakat sejak sekian lama.

Fenomena ini menuntut kepada kemunculan parti-parti politik baharu yang ingin mencuba nasib dalam membawa hala tuju berbeza dan perspektif baharu perjuangan demi membela nasib rakyat.

Calon-calon dari parti politik bertanding masing-masing mendakwa lebih berjiwa rakyat serta dianggotai barisan bakal pemimpin yang tidak mementingkan diri dan sanggup mengorbankan kepentingan peribadi demi memperjuangkan kebajikan rakyat dan negara.

Persoalannya, apakah hanya wakil dari parti politik yang boleh menjadi pemimpin mewakili rakyat di peringkat persekutuan dan negeri?

Apakah parti politik yang ada di negara ini sentiasa mengetengahkan calon wakil rakyat yang paling kompeten dan memenuhi tuntutan deskripsi tugas sebagai ahli Dewan Rakyat atau ahli DUN itu sendiri? Atau, berlaku salah tanggap yang semakin merumitkan sistem politik dan perwakilan di negara sehingga membuka kepada peluang salah guna kuasa, korupsi secara langsung atau tidak langsung dan persaingan merebut kuasa demi kepentingan kumpulan-kumpulan tertentu semata-mata?

Ini adalah antara persoalan-persoalan yang menjentik minda generasi moden Malaysia hari ini supaya negara benar-benar diwakili pemimpin yang kompeten dan melaksanakan tugas sebenar di semua peringkat sistem pentadbiran kerajaan.

Apakah tugas seorang ahli Dewan Rakyat dan ahli DUN yang sebenarnya? Pemilihan wakil rakyat ke Dewan Rakyat dan DUN sebenarnya untuk menjadi seorang penggubal undang-undang sama ada di peringkat persekutuan atau negeri.

Mereka akan hadir ke mesyuarat yang ditetapkan dalam tempoh tempoh yang telah dijadualkan untuk membahas, membuat usul atau membangkitkan isu berkaitan dengan sesuatu akta ataupun enakmen yang bertujuan melengkapkan fungsi sebagai sebuah badan Legislatif.

Maka, apakah kompetensi yang diperlukan oleh seorang wakil rakyat yang mahu berbahas dan mencadangkan sesuatu undang-undang? Apakah kita memerlukan seorang wakil rakyat yang sering turun padang, memberi sumbangan peribadi kepada rakyat dalam kesusahan dan melawat sehingga ke kawasan luar bandar semata-mata?

Atau, kita memerlukan sosok pemimpin yang tinggi ilmu pengucapan awamnya dan boleh memberi idea-idea bernas untuk dibahaskan sebelum ia dirangka menjadi undang-undang yang dikuatkuasakan oleh badan Judisiari serta menjadi panduan dalam pentadbiran negara oleh badan Eksekutif?

Nyata sekali proses merejuvinasikan pemilihan wakil rakyat adalah satu keperluan. Kita sering mendengar luahan rakyat yang mahukan wakil rakyat mereka sering turun padang, kuat bekerja, memahami masalah dan kesusahan rakyat di kawasan. Situasi tersebut sekaligus memberikan peluang kepada calon dan parti politik, untuk meningkatkan ketampakan masing-masing sedangkan fungsi tersebut sepatutnya dimainkan oleh agensi kerajaan tempatan sedia ada dalam setiap kawasan.

Pihak berkuasa tempatan (PBT) melalui majlis daerah atau majlis perbandaran dan agensi-agensi kerajaan persekutuan dan negeri sepatutnya memainkan peranan ini melalui ahli majlis yang dilantik. Ahli majlis inilah yang sepatutnya “turun padang” dan mendengar masalah-masalah kebajikan rakyat dan isu luar bandar terutamanya, sesuai dengan fungsinya yang lebih dekat dengan masyarakat.

Wakil rakyat di Dewan Rakyat dan DUN, sepatutnya menumpukan tenaga dan perhatian mereka terhadap fungsi memperkasakan Badan Legislatif. Sudah cukup keistimewaan, kekebalan dan insentif diberikan kepada wakil rakyat dalam menjalankan tugas tersebut. Tidak salah untuk mereka ini, sesekali turun ke kawasan untuk bersama ahli majlis dan agensi di bawah PBT bagi mendengar masalah rakyat.

Tetapi kedua-dua pihak, wakil rakyat dan rakyat yang diwakili harus tahu perbezaan fungsi mereka supaya masing-masing tidak terbeban. Wakil rakyat tidak akan terbeban dengan masa yang tidak habis-habis untuk melawat kawasan dan beban kewangan jika perlu mengeluarkan peruntukan peribadi bagi tujuan bantuan.

Rakyat juga tidak terbeban dengan terlalu meletakkan harapan kepada wakil rakyat kawasan mereka dalam menyelesaikan isu dan masalah tempatan, sedangkan ada ahli majlis yang dilantik di kawasan dengan fungsi sedia ada agensi kerajaan dan penjawat awam yang boleh digerakkan untuk manfaat rakyat.

Sekiranya hubungan timbal balik yang dinamik ini difahami semua pihak, jentera kerajaan akan berfungsi dengan aktif dan berkesan. Ia sekaligus menutup ruang untuk wakil rakyat terdedah kepada salah tanggap kononnya tidak melakukan kerja apabila tidak dilihat turun ke kawasan terutama bila berlaku bencana, kematian penduduk tempatan atau isu-isu setempat seperti longkang tersumbat, jalan berlubang atau ancaman lain.

Mungkin sudah sampai masanya rakyat membuat pilihan bijak sebagai pengundi mulai PRU15 nanti. Pilihlah wakil rakyat yang menjalankan fungsi berdasarkan deskripsi tugas samada di Dewan Rakyat atau DUN, dan sekaligus mendesak transformasi PBT dalam memperkasakan fungsi ahli majlis di setiap daerah, dengan tumpuan khusus di kawasan luar bandar.

Negara memerlukan transformasi menyeluruh dalam sistem perwakilan bagi memastikan calon yang benar-benar layak diangkat pada pilihanraya. Calon yang kompeten tidak semestinya datang dari parti politik semata-mata tetapi boleh juga dikenal pasti dari kalangan individu berbakat, pemimpin masyarakat atau pesara-pesara pegawai kerajaan yang berpengalaman.

Senario ini mungkin tidak disenangi oleh segelintir pemain politik semasa, khususnya blok yang bertanding dalam sistem multi-parti.

Ia juga akan menyebabkan Sistem Demokrasi Berparlimen dalam menentukan kumpulan majoriti untuk membentuk kerajaan sedikit terganggu dek kerana kepelbagaian wakil rakyat yang dipilih bukan dari calon parti politik.

Namun perubahan adalah perlu bagi penambahbaikan dan memastikan sistem politik dan pentadbiran yang kalis masa hadapan dapat direalisasikan.

Ts.  Mohd Rafizi Rahmad

Penulis merupakan Timbalan Pendaftar Kanan Institut Kepimpinan & Pembangunan (ILD) UiTM merangkap Naib Presiden 1, Institut Pengurusan Sumber Manusia Malaysia (MIHRM)

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Satu lagi kes Najib pecah amanah RM6.6 bilion didengar 1 Mac

Pengurusan kes satu lagi kes berprofil tinggi yang melibatkan Datuk Seri Najib Razak ketika menjadi Perdana Menteri Malaysia akan didengar pada 1 Mac depan setelah Mahkamah Tinggi Kuala Lumpur menetapkan tarikh itu hari ini.

Najib yang juga Ahli Parlimen Pekan dan bekas Ketua Setiausaha Perbendaharaan Tan Sri Mohd Irwan Serigar Abdullah berdepan  enam pertuduhan pecah amanah berjumlah RM6.6 bilion, lapor Bernama.

Timbalan Pendakwa Raya Shafiq Hasim berkata Hakim Datuk Muhammad Jamil Hussin menetapkan tarikh tersebut untuk kedua-dua pihak memaklumkan kepada mahkamah mengenai perkembangan kes pecah amanah serta kes berkaitan 1Malaysia Development Berhad (1MDB) dan laporan audit membabitkan bekas perdana menteri itu.

“Pihak pendakwaan memohon tarikh baharu untuk pengurusan kes berikutan kes 1MDB membabitkan Datuk Seri Najib masih berlangsung di peringkat pemeriksaan balas saksi pendakwaan ke-12 iaitu bekas Ketua Pegawai Kewangan 1MDB Azmi Tahir dengan saksi-saksi serta keterangan yang akan dikemukakan pada perbicaraan kes pecah amanah itu adalah sama dengan kes 1MDB,” katanya.

Peguam Syahirah Hanapiah yang mewakili Najib turut mengesahkan perkara itu.

Hari ini ditetapkan untuk pengurusan kes pecah amanah itu. Najib dan Mohd Irwan Serigar yang memakai sut lengkap, hadir pada prosiding hari ini.

Pada 9 Oktober 2020, Hakim Muhammad Jamil menetapkan perbicaraan kes pecah amanah itu selama 32 hari pada setiap hari kecuali Jumaat sekitar September dan Oktober 2021, namun dilapangkan bagi memberi laluan kepada dua kes berkaitan 1MDB membabitkan Najib.

Tarikh baharu perbicaraan kes pecah amanah itu belum ditetapkan.

Pada 25 Oktober 2018, Najib, 68, dan Mohd Irwan Serigar, 64, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).

Najib dan Mohd Irwan Serigar dituduh melakukan kesemua kesalahan itu di Kompleks Kementerian Kewangan Malaysia di Putrajaya antara 21 Disember 2016 dan 18 Disember 2017.

Mereka didakwa mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


23 kematian baharu akibat Covid-19, 35,247 pesakit kuarantin di rumah

Jumlah kematian akibat Covid-19 dalam tempoh 24 jam semalam turun daripada 35 kes yang dilaporkan pada Isnin kepada 23 kes semalam, termasuk empat pesakit meninggal dunia sebelum sempat menerima rawatan di hospital (BID).

Kementerian Kesihatan (KKM) memaklumkan jumlah terbaharu itu menjadikan kumulatif kematian sejak wabak Covid-19 melanda negara awal tahun lalu meningkat kepada 31,392 kes, termasuk 6,338 kes BID.

Daripada jumlah itu, Johor dan Terengganu berkongsi kes tertinggi iaitu sebanyak empat kematian.

Dengan jumlah terbaharu itu, Johor kini merekodkan 3,855 kes kematian, termasuk 491 kes BID. Negeri itu turut mencatat 243,696 kumulatif positif, termasuk 669 kes import, dengan 234,841 pesakit sembuh, dan 5,000 kes lagi masih aktif.

Daripada jumlah kes aktif itu, 3,998 pesakit menjalani kuarantin di rumah; 525 ditempatkan di PKRC; 460 dimasukkan ke hospital; dan 17 pesakit dirawat di unit rawatan rapi (ICU) dengan 13 daripadanya memerlukan alat bantuan pernafasan.

Sehingga semalam, daripada 1,149 kluster yang dikesan di Johor, 37 masih aktif, dengan 24 daripadanya adalah kluster berkaitan tempat kerja yang dilaporkan sejak 9 November hingga 26 Disember.

Bagi Terengganu, jumlah terbaharu itu menjadikan kumulatif kematian di negeri itu sebanyak 701 kes, termasuk 76 kes BID.

Sehingga semalam, Terengganu mencatat 82,109 kumulatif kes positif, dengan 78,862 pesakit sembuh, dan 2,546 kes lagi masih aktif.

Daripada jumlah kes aktif itu, 1,975 pesakit menjalani kuarantin di rumah; 335 ditempatkan di PKRC; 213 dimasukkan ke hospital; dan 23 dirawat di ICU, termasuk 15 daripada pesakit memerlukan alat bantuan pernafasan.

Bagaimanapun, setakat ini tiada kluster aktif dilaporkan di negeri itu.

Bagi negeri-negeri lain, Perak merekodkan tiga kes kematian; diikuti masing-masing dua di Kelantan, Pahang, Selangor serta Kuala Lumpur; dan masing-masing satu di Kedah, Melaka, Negeri Sembilan, serta Sabah.

Tiada kes kematian dilaporkan di Perlis, Pulau Pinang, Sarawak, Labuan dan Putrajaya, lapor KKM menerusi laman sesawangnya, Covidnow hari ini.

Sementara itu, KKM juga memaklumkan kes aktif turun lagi kepada 42,357 dengan 35,247 pesakit menjalani kuarantin di rumah; 3,303 ditempatkan di PKRC; 3,505 dimasukkan ke hospital; dan 302 lagi pesakit dirawat di ICU, termasuk 169 daripadanya yang memerlukan alat bantuan pernafasan.

Sehingga semalam, negara merekodkan 2,746,833 kumulatif kes positif dengan daripada jumlah itu seramai 2,673,084 pesakit telah sembuh.

KKM juga berkata 226 kluster lagi masih aktif, termasuk empat kluster baharu yang dikesan semalam yang melibatkan kumpulan berisiko tinggi, pendidikan, komuniti dan satu kluster import.

Kluster berkaitan kumpulan berisiko tinggi dikesan di Bandar Satelit Pasir Tumbuh, yang melibatkan Daerah Kota Bharu dan Machang, Kelantan membabitkan lima kes.

Kluster pendidikan pula dikesan di Jelebu, Negeri Sembilan melibatkan 27 kes, kluster komuniti di Sabak Bernam, Selangor (13 kes), dan kluster import di Temerloh dan Pekan, Pahang melibatkan enam kes.


Edisi pertama program RIUH-Keluarga Malaysia di Ayer Hitam 3-5 Mac

Program RIUH-Keluarga Malaysia edisi pertama anjuran Kementerian Komunikasi dan Multimedia akan berlangsung selama tiga hari bermula 3 Mac ini di Arena Warna, Ayer Hitam, Johor.

Timbalan Menteri Komunikasi dan Multimedia Datuk Zahidi Zainul Abidin berkata program itu melibatkan kerjasama antara kementerian itu, MyCreative Ventures Sdn Bhd dan Agensi Pembangunan Ekonomi Seni Budaya (CENDANA), menurut laporan Bernama.

Beliau berkata program itu bertujuan mempromosi dan memartabat industri kreatif tempatan serta memulihkan ekonomi dan merancakkan sektor pelancongan.

“Program ini akan turut diadakan di setiap negeri secara berperingkat,” katanya dalam wawancara program Sembang Santai ‘Hello Permata’ di radio Johor FM hari ini.

Program RIUH-Keluarga Malaysia itu diluluskan di Dewan Rakyat tahun lepas melibatkan kos sebanyak RM20 juta menerusi Bajet 2022.

Program itu juga menyasar untuk menarik lebih ramai belia terutama yang meminati seni lakonan, tarian dan lukisan bagi memahami mengenai prospek cerah untuk menjana ekonomi dalam bidang seni dan digital.


Kit Siang mahu PM isytihar tiada PRU sebelum bentang Bajet

Sebelum bentang Bajet 2023, Datuk Seri Ismail Sabri Yaakob perlu mengiisytiharkan tiada pilihan raya umum ke-15 (PRU-15) akan diadakan selepas itu.

Gesaan itu disuarakan veteran DAP, Lim Kit Siang yang mahu Perdana Menteri membuat janjinya supaya tidak membubarkan Parlimen walaupun sedang berdepan desakan Presiden UMNO, Datuk Seri Ahmad Zahid Hamidi.

“Perdana Menteri Ismail Sabri, perlu mengumumkan selewat-lewatnya hari Khamis, 6 Oktober, bahawa Pilihan Raya Umum ke-15 tidak akan diadakan pada tahun ini dalam musim tengkujuh dan banjir.

“Jika tidak, tidak akan ada sesiapa pun yang berminat dengan Belanjawan 2023 yang bakal dibentangkan pada 7 Oktober sebaliknya semua tertumpu kepada persoalan bilakah Parlimen akan dibubarkan,” kata Ahli Parlimen Iskandar Puteri itu dalam satu kenyataan.

Kit Siang dalam kenyataannya berkata, jika Ismail Sabri tetap mahu membubarkan Parlimen selepas pembentangan Belanjawan maka Yang di-Pertuan Agong mempunyai dua sebab untuk menolaknya.

Alasan pertama, menurut Kit Siang, Parlimen tidak sepatutnya dijadikan bahan jenaka atau permainan politik.

Sebaliknya Dewan Rakyat perlulah diberikan ruang untuk membahas dan meluluskan Belanjawan 2023 selepas dibentangkan melainkan terdapatnya undian tidak percaya terhadap Perdana Menteri dan tidak ada sesiapa yang dapat membentuk kerajaan.

Belanjawan 2023 akan dibentang di Dewan Rakyat tiga minggu lebih awal pada 7 Oktober ini berbanding tarikh asal 28 Oktober.

Spekulasi kuat mengatakan PRU-15 akan diadakan selepas Bajet 2023 dibentang, malah sebelum ini Ismail Sabri berkata tinggal tidak lama lagi pilihan raya akan diadakan.

Ismail Sabri bagaimanapun sehingga kini masih berahsia mengenai tarikh pembubaran Parlimen, malah laporan media hari ini memetiknya berkata masih belum mendapat ilham berhubung tarikh PRU-15.


GPS sokong PN, Muhyiddin 100 peratus

Gabungan Parti Sarawak (GPS) kekal memberikan sokongan kepada Perdana Menteri, Tan Sri Muhyiddin Yassin untuk menerajui kepemimpinan negara, kata Pengerusi GPS Datuk Patinggi Abang Johari Abang Openg

“Mesyuarat hari ini diadakan khusus untuk membincangkan situasi politik semasa khususnya yang sedang berlaku di Kuala Lumpur.

“Hasil mesyuarat itu, semua komponen GPS mencapai kata sepakat untuk terus menyokong kerajaan Perikatan Nasional (PN) di bawah kepimpinan Muhyiddin,” katanya pada sidang media hari ini.

Presiden Parti Pesaka Bumiputera Bersatu (PBB) itu berkata pada mesyuarat berkenaan GPS turut berpendirian, sekarang bukan masa sesuai untuk berpolitik kerana ia boleh menggugat kestabilan.

“Sekarang masa bagi semua rakyat bersatu bagi membawa negara keluar daripada krisis pandemik Covid-19,” katanya.

Hadir sama pada sidang media itu ialah Presiden Parti Rakyat Bersatu Sarawak (SUPP) Datuk Seri Dr Sim Kui Hian; Presiden Parti Rakyat Sarawak, Tan Sri Dr James Jemut Masing dan Timbalan Presiden Parti Demokratik Progresif (PDP), Datuk Nelson Balang Rining.

Rabu lalu, mesyuarat Majlis Tertinggi UMNO dipengerusikan Presiden parti, Datuk Seri Ahmad Zahid Hamidi membuat keputusan menarik balik sokongan kepada kerajaan Perikatan Nasional (PN) dan Perdana Menteri Tan Sri Muhyiddin Yassin berkuat kuasa serta-merta.


64 kematian semalam, 10 negeri catat peningkatan kes baharu

Seramai 64 pesakit Covid-19 disahkan meninggal dunia dalam tempoh 24 jam semalam, meningkat berbanding tempoh sama pada Rabu sebanyak 46 kes, lapor Kementerian Kesihatan (KKM), hari ini.

Jumlah kematian terbaharu itu termasuk 16 pesakit yang meninggal dunia sebelum dibawa ke hospital atau dikategorikan sebagai kes ‘brought in death’ (BID).

Angka kematian di seluruh negara sejak pandemik Covid-19 melanda negara awal tahun lalu kini sebanyak 29,155 kes, termasuk 5,903 kes BID.

Sarawak kekal mencatat jumlah tertinggi iaitu sebanyak 19 kes kematian semalam, meningkat berbanding 10 kes pada Rabu, menjadikan keseluruhannya 1,399 kes, lapor KKM melalui laman sesawang COVIDNOW.

Sehingga semalam juga, negeri itu merekodkan 7,307 kes aktif dengan 4,342 pesakit menjalani kuarantin di rumah; 2,024 (PKRC); 839 (hospital), dan 102 di unit rawatan rapi (ICU). Sebanyak 242,846 kes positif dilaporkan di negeri ini dengan 234,413 pesakit telah sembuh.

Sementara itu Johor merekodkan lapan kematian semalam, diikuti Kelantan (tujuh); masing-masing enam di Perak dan Selangor; serta Pahang (empat kes kematian).

Kedah, Sabah dan Terengganu pula masing-masing mencatat tiga kes kematian; masing-masing dua di Pulau Pinang dan Kuala Lumpur; serta satu kes di Negeri Sembilan. Tiada kematian akibat Covid-19 dilaporkan di Melaka, Perlis, Labuan dan Putrajaya.

Pecahan kes mengikut negeri pada 4 November 2021.

Pada masa sama, Lembah Klang – Selangor, Kuala Lumpur dan Putrajaya – kembali menjadi penyumbang tertinggi peningkatan jangkitan Covid-19 di seluruh negara dalam tempoh 24 jam sehingga 12 tengah hari semalam.

Dengan merekodkan peningkatan tiga hari berturut-turut, Selangor mencatat 1,344 kes baharu semalam berbanding 1,167 pada Rabu, menjadikan kumulatif di negeri itu sebanyak 717,513 kes positif dengan 694,995 pesakit disahkan sembuh.

Sehingga semalam Selangor merekodkan 14,358 kes aktif dengan 11,809 menjalani kuarantin di rumah, PKRC (1,486 pesakit); hospital (969); ICU (94); dan 9,620 kematian.

Jangkitan baharu di Kuala Lumpur pula meningkat kepada 275 semalam berbanding 199 pada Rabu, dan Putrajaya (55 semalam, 19 Rabu).

Sementara itu, tujuh negeri lain merekodkan peningkatan membabitkan Pulau Pinang sebanyak 340 kes semalam, berbanding 246 pada Rabu; diikuti Melaka (250 semalam, 154 Rabu); dan Terengganu (234 semalam, 209 Rabu).

Perak pula merekodkan 210 kes baharu semalam, berbanding 190 pada Rabu, diikuti Negeri Sembilan (188 semalam, 156 Rabu); Perlis (38 semalam, 27 Rabu); dan Labuan (19 semalam, enam Rabu).

Sejak awal tahun lalu hingga semalam sebanyak 2,486,948 kes positif dilaporkan, dengan 2,396,244 pesakit telah sembuh.

Sementara itu KKM turut melaporkan kes aktif Covid-19 turun semula kepada 66,944 berbanding 67,160 kes pada Rabu.

Daripada jumlah itu, 51,953 menjalani kuarantin di rumah; 8,806 ditempatkan di PKRC; 5,630 dirawat di hospital; dan 555 dimasukkan ke ICU dengan 280 memerlukan alat bantuan pernafasan.


Penonton dakwa dipukul pasukan keselamatan semasa perlawanan akhir Piala FA

Seorang penonton perlawanan akhir bola sepak Piala FA 2023 antara Johor Darul Ta’zim (JDT) dan KL City, mendakwa dirinya dipukul oleh anggota Johor Military Force (JMF), dekat sini, Sabtu.

Ketua Polis Daerah Iskandar Puteri ACP Rahmat Ariffin berkata lelaki yang berusia 30 tahun itu turut mendakwa dirinya mengalami kecederaan dan membuat laporan di Balai Polis Sungai Besi, Kuala Lumpur, pada 11.50 pagi, semalam, lapor Bernama.

Beliau berkata mangsa yang pulang ke Kuala Lumpur mendapatkan rawatan, ditahan di wad Hospital Canselor Tuanku Muhriz (HCTM) Universiti Kebangsaan Malaysia (UKM).

“Doktor mengesahkan mangsa mengalami kecederaan patah hidung, pendarahan di kepala dan mata kanan serta lebam seluruh badan.

“Kes disiasat di bawah Seksyen 326 Kanun Keseksaan (mendatangkan cedera parah dengan menggunakan senjata atau benda lain yang berbahaya),” katanya dalam satu kenyataan, hari ini.

Tambahnya, kes berkenaan masih dalam siasatan, orang ramai yang melihat kejadian itu dikehendaki tampil ke Bahagian Siasatan Jenayah Ibu Pejabat Polis Daerah (IPD) Iskandar Puteri untuk membantu siasatan.


APMM dedah laluan tumpuan seludup amah Indonesia ke Johor

Agensi Penguatkuasaan Maritim Malaysia (APMM) Johor berkata, kawasan pantai negeri itu menjadi titik panas tumpuan sindiket penyeludupan manusia yang membawa masuk pendatang tanpa izin dari Indonesia untuk menjadi pembantu rumah.

Pengarah APMM Laksamana Pertama Maritim Nurul Hizam Zakaria berkata laluan penyeludupan yang digunakan untuk tujuan itu dikesan di kedua-dua pantai timur dan barat Johor.

Beliau berkata Pontian dan Tanjung Piai adalah titik pendaratan utama di pantai barat, manakala Tanjung Penyusop ke Tanjung Balau di timur, yang digunakan untuk menyeludup manusia ke negara ini dan juga keluar.

Nurul Hizam berkata sindiket biasanya akan menemu bual pendatang secara dalam talian sebelum mengatur untuk menyeludup mereka.

“Bayaran sindiket boleh berkisar antara RM500 hingga RM3,000, bergantung kepada jenis bot dan tahap kesukaran untuk membawa masuk atau membantu mereka keluar,” katanya menurut The Star.

Beliau dipetik sebagai berkata, beberapa sindiket yang lebih besar menggunakan bot laju dengan kapasiti penumpang yang lebih besar.

Menurutnya, pada 18 Januari lalu, APMM Johor menyelamatkan enam pendatang tanpa izin yang cuba diseludup masuk melalui Pontian apabila bot yang mereka naiki karam selepas dipukul ombak kuat.

Terdapat dua lelaki dan sebelas wanita di atas bot, dengan tujuh wanita masih hilang.

“Siasatan awal mendapati dua lelaki itu adalah ‘tekong’ manakala wanita terbabit datang bekerja dalam sektor perkhidmatan,” kata Nurul Hizam.

Secara berasingan, duta Indonesia ke Malaysia Hermono memberi amaran kepada warganegaranya supaya tidak memasuki Malaysia secara haram untuk mencari pekerjaan, dengan mengatakan tindakan itu akan menyebabkan mereka terdedah kepada eksploitasi.

Beliau menasihatkan agar mereka menggunakan Sistem Satu Saluran (OCS) yang dibenarkan seperti yang digariskan di bawah Memorandum Persefahaman (MoU) Malaysia-Indonesia.

“Mereka berisiko dieksploitasi dan diperdagangkan oleh individu tertentu jika menggunakan saluran lain.

“Kami tidak mempunyai data mereka, hubungan mereka, keadaan kerja dan kontrak mereka dan juga data majikan… jadi ia akan berisiko untuk mereka,” katanya.


Rasuah 1MDB: Saksi percaya Najib tahu urusan akaun bank sendiri

Bekas Pengurus Perhubungan Ambank yang menguruskan lima akaun peribadi Datuk Seri Najib Razak, percaya bekas Perdana Menteri dan bekas Presiden UMNO itu mengetahui dan dimaklumkan mengenai apa yang berlaku dalam akaunnya.

Saksi ke-41 pendakwaan, Joanna Yu Ging Ping yang ketika itu bertugas sebagai Pengurus Perhubungan Ambank, memberitahu Mahkamah Tinggi Kuala Lumpur hari ini (7 Februari 2023) bahawa Najib mengetahui transaksi dalam akaun berdasarkan tindakannya mengeluarkan cek dan menggunakan kad kredit.

Bagaimanapun, peguam bela utama Najib, Tan Sri Muhammad Shafee Abdullah yang ketika itu menyoal balas Ging Ping mencelah dengan menyatakan Najib berbuat demikian kerana menganggap wang yang dimasukkan ke dalam akaun peribadinya itu adalah derma daripada Arab Saudi.

Muhammad Shafee kemudian mempersoalkan adakah dengan menggunakan kad kredit dan mengeluarkan cek, anak guamnya mengetahui apa yang berlaku ke atas akaun berkenaan.

Ging Ping menjawab, ia menjadi tugas ahli perniagaan dalam buruan Low Taek Jho atau Jho Low untuk memaklumkan perkara berkenaan kepada Najib.

Dalam perbicaraan sebelum ini, Ging Ping memberitahu mahkamah, setiap tindakannya berhubung transaksi wang keluar masuk dalam akaun Najib adalah atas arahan Jho Low.

Bagaimanapun, memetik laporan BH, pembelaan menyatakan saksi dan ahli perniagaan itu bersekongkol untuk menyalahgunakan akaun berkenaan.

Muhammad Shafee kemudian mencadangkan Najib sebenarnya tidak mengetahui apa yang berlaku dalam akaunnya berdasarkan pernah mengeluarkan cek melebihi baki dalam akaun.

Selepas disoal beberapa kali oleh peguam bela, saksi bersetuju Najib mungkin tidak mengetahui keadaan akaun banknya jika tidak dimaklumkan oleh Jho Low mengenai transaksi yang berlaku.

Ging Ping memberi keterangan terhadap Najib, 70, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Najib kini menjalani hukuman penjara 12 tahun di Penjara Kajang.

Sementara itu, Ging Ping menyatakan tidak pernah terlintas padanya seseorang akan menggunakan akaun Najib yang diklasifikasikan sebagai individu terdedah secara politik bagi melindungi identiti oleh bank, untuk melakukan aktiviti pengubahan wang haram.

Saksi ketika itu disoal mengenai tindakan Jho Low yang menggunakan nama kod berbeza untuk merujuk kepada wang yang masuk dalam akaun berkenaan seperti ‘American Pie’ dan ‘Satay’.

Peguam menegaskan Ambank sepatutnya dimaklumkan mengenai tindakan itu yang menepati ciri-ciri aktiviti pengubahan wang haram.

Muhammad Shafee: Kamu percaya kepada Jho Low sepenuhnya?

Ging Ping: Ya

Muhammad Shafee: Tidak pernah terlintas di fikiran kamu bahawa transaksi itu berkaitan pengubahan wang haram?

Ging Ping: Saya tidak fikir seseorang akan menggunakan akaun perdana menteri untuk melakukan pengubahan wang haram, malah akaun itu diketahui Bank Negara Malaysia dan pihak atasan bank.

Terdahulu, saksi itu mengakui tidak berhubung dengan Najib dalam menguruskan akaun terbabit, sebaliknya hanya menerima arahan Jho Low kerana ahli perniagaan itu yang memaklumkan kepada pihak bank mengenai pembukaan akaun berkenaan.

Perbicaraan di hadapan Hakim Datuk Collin Sequerah bersambung petang ini.


Negara kekurangan ahli psikiatri, keluarga perlu main peranan

Malaysia kini mempunyai kira-kira 500 ahli psikiatri dengan nisbah seorang ahli psikiatri untuk lebih kurang 100,000 orang, kata Ketua Pengarah Kesihatan Tan Sri Dr Noor Hisham Abdullah.

Jumlah itu jauh rendah dengan nisbah yang disyorkan Pertubuhan Kesihatan Sedunia (WHO) iaitu seorang ahli psikiatri untuk 10,000 orang, oleh itu bagi mengimbangi perbezaan tersebut dengan berkesan, profesional penjagaan kesihatan lain perlu meningkatkan kemahiran bagi menilai dan mengurus masalah kesihatan mental dalam kalangan masyarakat.

“Malaysia kini mempunyai lebih dari 57,000 doktor, dengan doktor am terdiri daripada 6,700 yang berkhidmat di bandar dan di luar bandar. Kaedah paling berkesan adalah untuk memperkasakan doktor ini dan doktor keluarga.

“Ini tetap menjadi tumpuan dalam kebanyakan masyarakat di kawasan bandar dan luar bandar, melengkapkan mereka dengan pengetahuan yang mencukupi dan rawatan terkini dalam psikiatri akan menjadikan mereka dalam keadaan baik mendiagnosis penyakit mental dalam masyarakat untuk pengesanan awal,” katanya lapor Bernama.

Dr Noor Hisham berkata demikian dalam ucap tama pada ‘Training Day in Psychiatry’ Hari Kesihatan Kesihatan Mental Sedunia 2021 anjuran Akademi Perubatan Malaysia serta Akademi Kedoktoran Keluarga Malaysia, yang diadakan secara maya hari ini.

Beliau berkata gangguan mental adalah antara keadaan kesihatan yang paling biasa di seluruh dunia dan oleh itu perlu dianggap sebagai keutamaan kesihatan global.

Merujuk kepada Tinjauan Kebangsaan Kesihatan dan Morbiditi (NHMS) 2015, Dr Noor Hisham berkata Malaysia melaporkan berlakunya masalah kesihatan mental sebanyak 29.2 peratus dalam kalangan orang dewasa berusia 16 tahun ke atas, dengan peningkatan trend dalam kalangan orang dewasa dari 10.7 peratus pada 1996 kepada 29.2 peratus pada 2015.

Beliau berkata prevalen kemurungan terkini adalah 2.3 peratus, merangkumi kira-kira setengah juta orang, dan wanita bujang dari kawasan luar bandar dan golongan berpendapatan rendah berisiko lebih tinggi.

Mengakui dan memuji pengorbanan yang dilakukan oleh barisan depan sejak bermulanya pandemik Covid-19, beliau berkata terdapat keperluan berinovasi dalam menangani dan merawat pesakit bukan Covid-19 dalam tempoh pandemik.

“Pelaksanaan perkhidmatan baharu seperti perkhidmatan ‘Advanced Acute Internal Medicine’ (AAIM) di hospital termasuk Hospital Tuanku Fauziah, Perlis, telah menunjukkan faedah ketara dalam mengurangkan kemasukan perubatan bukan Covid yang membantu mengurangkan kesesakan wad perubatan.

“Di samping itu, penurunan ketara purata tempoh tinggal pesakit bukan Covid (ALOS) mengakibatkan penurunan kadar jangkitan nosokomial (berkaitan dengan penjagaan kesihatan) dalam kalangan pesakit yang dirawat di hospital dan membolehkan penggunaan semula tenaga dan sumber yang cekap untuk memerangi Covid,” katanya.

Program latihan secara maya yang bertemakan ‘Kesihatan Mental Dalam Dunia Berbeza’ itu memaparkan pelbagai topik penting daripada kemurungan hingga penyakit mental pada kanak-kanak, mengumpulkan lebih 600 doktor dari pelbagai bahagian rangkaian rawatan kesihatan.


Dijangka 1.9 juta kenderaan pulang ke kampung sempena PRN

Orang ramai yang ingin pulang ke kampung atau lokasi pengundian sempena Pilihan Raya Negeri (PRN) Sabtu ini diingatkan merancang perjalanan susulan peningkatan trafik dijangka mencecah sehingga 1.9 juta kenderaan sehari di Lebuhraya Utara-Selatan (PLUS).

Pengurus Besar Kanan Operasi PLUS Mohd Yusuf Abdul Aziz berkata pengguna lebuh raya dijangka akan menghadapi tempoh perjalanan yang lebih panjang di lebuh raya berikutan peningkatan kenderaan antara 11 hingga 12 Ogos ini berbanding hari-hari biasa, menurut laporan Bernama.

“Bagaimanapun bagi membantu orang ramai menikmati perjalanan lebih selesa, PLUS telah membuat persediaan merangkumi aspek pengurusan operasi serta kemudahan lebuh raya di plaza tol dan kawasan rehat dan rawat (RnR) agar kesemuanya berada pada tahap yang terbaik,” katanya dalam kenyataan hari ini.

Pada masa yang sama, PLUS juga menghentikan sementara kerja-kerja penyelenggaraan, naik taraf atau pembinaan yang memerlukan penutupan lorong di lebuh raya bermula 11 hingga 13 Ogos, kecuali melibatkan kerja-kerja kecemasan seperti pengalihan kenderaan yang terlibat dengan kemalangan.

Selain itu, PLUS juga memastikan semua kemudahan awam seperti tandas, surau serta stesen minyak di kawasan RnR serta hentian sebelah beroperasi 24 jam sehari untuk menampung kehadiran pengunjung, katanya.

Pengguna lebuh raya juga digalakkan untuk berhenti rehat setiap dua jam pemanduan dan menikmati pelbagai pilihan makanan dan minuman yang disediakan oleh rakan niaga kami di RnR sebelum menyambung semula perjalanan.

Beliau berkata maklumat trafik juga boleh diperoleh dengan memuat turun Aplikasi PLUS, atau mengikuti akaun Twitter@PLUSTrafik, Chatbot PUTRI, papan tanda elektronik (VMS) di lokasi-lokasi terpilih dan talian PLUSLine di 1800-88-0000.


Pembahagian kerusi PN seluruh negeri berjalan baik, 97 peratus sudah selesai

Pembahagian kerusi Perikatan Nasional (PN) di seluruh negeri yang akan mengadakan Pilihan Raya Negeri (PRN) tidak lama lagi, kata Datuk Seri Dr Ahmad Samsuri Mokhtar.

Naib Presiden PAS itu mengesahkan setakat ini sudah 97 peratus atau 240 daripada 245 kerusi Dewan Undangan negeri (DUN) di enam negeri diselesaikan tanpa sebarang konflik dan penuh persefahaman dengan semua parti dalam gabungan itu.

“Kita masih ada masa lagi untuk menyelesaikan keseluruhan pengagihan kerusi dan keputusan akhir akan diselesai dalam tempoh terdekat.

“PRN di enam negeri belum ditetapkan dan kita masih mempunyai masa untuk menyelesaikan keseluruhan pengagihan kerusi,” katanya dipetik laporan BH.

Ahmad Samsuri berkata demikian ketika selepas Program ESG Affairs 2023 dan Majlis Menandatangani Perjanjian Persefahaman (MoU) antara Terengganu Inc dan Tenaga Nasional Berhad Power Generation Sdn Bhd (TNB Genco) hari ini.

Selain Terengganu, lima lagi negeri yang akan mengadakan PRN adalah Kelantan, Negeri Sembilan, Selangor, Kedah dan Pulau Pinang.

Ahmad Samsuri yang juga Menteri Besar mengesahkan hanya satu daripada 32 kerusi DUN di Terengganu belum selesai diagihkan.

“Satu daripada 32 kerusi DUN Terengganu yang belum selesai diagihkan bukannya kerusi DUN Rhu Rendang,” katanya lagi.

Mengulas mengenai calon, Ahmad Samsuri berkata, perbincangan mengenai calon untuk semua kerusi yang akan ditandingi PAS di enam negeri akan diadakan esok.

Katanya, perbincangan semua calon PAS yang akan bertanding di kerusi DUN pada PRN di enam negeri akan dibincangkan esok.

Ketika mengulas tarikh pembubaran DUN Terengganu, Ahmad Samsuri yang juga Ahli Dewan Undangan negeri (ADUN) Rhu Rendang, berkata tarikh penggal terakhir dan pembubaran DUN negeri ini secara automatik adalah akhir bulan ini.

“Kita akan sembah maklum dan mendapat perkenan daripada Sultan Terengganu, Sultan Mizan Zainal Abidin untuk pembubaran DUN,” katanya.


Ratu Cantik Malaysia 2021: Doktor cantik, bijak

Pentas pertandingan ratu cantik Malaysia telah menyaksikan doktor muda, Dr. Lavanya Sivaji dimahkotakan sebagai Miss World Malaysia 2021 pada 16 Oktober lalu.

Pertandingan yang dilaksanakan secara virtual ini turut menyaksikan Miss World 2021 Grand Coronation Night telah dilancarkan secara maya di Hyperlive.tv.

Kemenangan Dr. Lavanya yang mengalahkan 38 finalis lain itu sekali gus melayakkannya untuk bertanding di pertandingan ratu cantik Miss World ke-70 di Puerto Rico pada 16 Disember akan datang.

Sebelum ini wanita yang dibesarkan di Taman Seri Gombak, Batu Caves ini pernah dinobatkan sebagai Miss Malaysia Indian Global 2019 dan memenangi tempat ketiga.

Wanita cantik berketurunan India ini merupakan seorang graduan dalam bidang perubatan di Universiti Pertahanan Nasional Malaysia.

Dia juga pernah menjalani latihan praktikalnya di Hospital Angkatan Tentera Tuanku Mizan Zainal Abidin.

Selain itu, Dr Lanvanya pernah terlibat dengan pertubuhan bukan kerajaan (NGO) Doctors On Ground, dan dia melakukan pemeriksaan kesihatan terhadap pelarian Rohingya di Selayang.

Dr Lanvanya juga merupakan pengasas 4Them yang merupakan sebuah projek kebajikan yang memartabatkan masalah kesihatan dan juga nutrisi pemakanan di kalangan komuniti Orang Asli di Malaysia.


Guru dibenar berpolitik: PM

Kerajaan membenarkan guru di bawah Kementerian Pendidikan dan kakitangan Jabatan Kemajuan Masyarakat (Kemas) terlibat dalam politik berkuat kuasa serta-merta, kata Datuk Seri Ismail Sabri Yaakob.

Pada sidang media di Kota Bharu hari ini, Perdana Menteri berkata perkara itu diputuskan dalam mesyuarat Kabinet sebagai menghormati prinsip demokrasi kerana sebelum ini golongan berkenaan dilarang berpolitik.

Untuk rekod, semua guru sebelum ini secara rasmi tidak dibenar berpolitik, kecuali beberapa tahun lalu apabila guru siswazah dalam gred tertentu dibenarkan aktif dalam politik. Hakikatnya sejak awal perjuangan kemerdekaan ianya digerakkan oleh kesatuan guru yang menjadi ejen pembangunan.

Namun, kebenaran kepada semua guru untuk aktif dalam politik dilihat bakal memberi kesan, khususnya di sekolah, apabila wujud fahaman berbeza dalam kalangan guru-guru.

Bagaimanapun, Ismail Sabri menjelaskan kebenaran itu tertakluk kepada peraturan jabatan masing-masing dan sekiranya ada yang berpolitik sehingga mengabaikan tugas, tindakan boleh diambil terhadap mereka.

Justeru, beliau mengarahkan Menteri Kanan Pendidikan, Datuk Dr Radzi Jidin, untuk mengeluarkan surat pekeliling supaya guru dibenar berpolitik, lapor Bernama.

“Saya telah pun membawa perkara ini ke Kabinet dan memutuskan dalam menghormati prinsip demokrasi iaitu kebenaran rakyat untuk berpolitik maka kami telah membuat keputusan membenarkan guru-guru berpolitik.

“Kakitangan Kemas, dahulu dibenarkan berpolitik seperti rakyat biasa namun ketika era Pakatan Harapan (PH) mereka tidak dibenarkan berbuat demikian justeru, saya ingin umumkan bahawa petugas Kemas juga bebas dan dibenarkan berpolitik.

“Jika pekeliling belum dikeluarkan, saya harap Kementerian Pendidikan segera mengeluarkan pekeliling tersebut agar tiada lagi tekanan dilakukan terhadap guru-guru ini,” katanya.

Terdahulu, Ismail Sabri memaklumkan sebelum ini ada pekeliling menyekat guru-guru daripada berpolitik sehingga ramai dalam kalangan pendidik berkenaan diberi amaran untuk diambil tindakan.

Bagaimanpun jelas Ismail Sabri, guru-guru dan petugas Kemas berkenaan masih tertakluk terhadap peraturan jabatan masing-masing.

“Seperti guru misalnya jika berpolitik hingga meninggalkan tugas mereka boleh diambil tindakan disiplin dan sebagainya, itu terserah pada jabatan (membuat penilaian),” katanya.


17,000 lembu di Kedah berisiko dijangkiti LSD

Jabatan Perkhidmatan Veterinar (JPV) Kedah menjangkakan sebanyak 17,000 ekor ternakan lembu dan kerbau di negeri ini berisiko dijangkiti penyakit kulit kental/berbonjol (LSD) dengan kadar kematian kurang tiga peratus atau 500 ekor.

Pengarah Jabatan Perkhidmatan Veterinar (JPV) Kedah Dr Shaharul Akmar Talib berkata sekiranya penyakit itu tidak dikawal, anggaran kerugian akibat kematian ternakan boleh mencecah sehingga RM1.29 juta secara keseluruhan.

“Selain itu, kerugian juga boleh dialami disebabkan oleh ternakan menjadi tidak sihat dan kurus, kekurangan pengeluaran bagi lembu tenusu, kerosakan pada daging yang menyebabkan tidak boleh dijual dan juga kerosakan kulit ternakan.

“Berdasarkan maklumat, jumlah ternakan lembu dan kerbau di Kedah adalah sekitar 57,500 ekor dengan 5,000 penternak,” katanya dalam kenyataan hari ini.

Beliau bagaimanapun tidak mengulas mengenai lembu yang akan disembelih sempena sambutan Aidil Adha minggu depan, termasuk syarat-syarat bagi memastikan lembu berkenaan bebas penyakit.

Beliau berkata setakat Isnin lepas, JPV Kedah telah memeriksa sebanyak 263 premis melibatkan 7,046 ekor ternakan di seluruh negeri.

Dr Shaharul berkata hasil pemeriksaan tersebut mendapati sebanyak 52 ekor ternakan daripada 30 premis dikesan memiliki tanda-tanda jangkitan LSD.

“Daripada 52 ekor ternakan tersebut, 50 kes telah diambil sampel dan 10 ternakan adalah positif, lima kes negatif dan sebanyak 35 kes pula masih menunggu keputusan makmal. Empat ekor ternakan yang positif telah dilupuskan,” katanya.


Tangani segera isu pengangguran belia

KADAR pengangguran Malaysia dilaporkan meningkat drastik pada tahun lalu selepas Covid-19 menggegar dunia bermula Februari 2020.

Jumlah pengangguran yang sebelum ini berada bawah paras 4 peratus tiba-tiba melonjak kepada 5 peratus selepas ramai kehilangan kerja akibat terkena impak penularan Covid-19.

Bagaimanapun, menjelang pertengahan tahun lalu, kadar pengangguran menyusut sedikit sebanyak 0.4 peratus daripada 5.3 peratus pada Mei kepada 4.9 pada Julai.

Trend pengangguran dilihat terus menurun sebanyak 0.2 peratus kepada 4.7 peratus selama beberapa bulan sehingga Oktober sebelum naik semula 0.1 peratus kepada 4.8 dari November hingga Disember.

Jabatan Perangkaan Malaysia di dalam laporannya, Sorotan Statistik Ekonomi Malaysia – Siri 3/2021 menjelaskan, kadar pengangguran pada Januari 2021 juga meningkat sedikit kepada 4.9 peratus.

Dari segi bilangan penganggur, pada bulan Februari lalu jumlahnya menurun kepada 777,500 orang berbanding 782,000 orang pada bulan sebelumnya.

Lebih 80 peratus daripada penganggur bersedia untuk bekerja dan aktif mencari pekerjaan atau lebih dikenali sebagai penganggur aktif merangkumi 84 peratus, lapor Jabatan Perangkaan Malaysia.

“Hampir 50 peratus dari penganggur aktif menganggur kurang daripada tiga bulan, manakala penganggur yang berada dalam pengangguran jangka panjang selama lebih dari setahun merangkumi 10.5 peratus,” katanya.

Jelasnya, penganggur tidak aktif atau kumpulan pasif yang percaya bahawa tiada pekerjaan tersedia, menurun 0.6 mata peratus kepada 16 peratus berbanding Disember 2020 iaitu sebanyak 16.6 peratus.

Dalam pada itu, Felow Penyelidik  Majlis Belia Malaysia (MBM), Sivanesan Tamil Selvam berkata isu pengangguran dalam kalangan belia bukan satu fenomena baharu di negara ini.

“ Terdapat beberapa faktor yang mendorong kadar pengangguran di Malaysia terus meningkat. Antaranya kurang penguasaan bahasa Inggeris, permintaan rendah majikan untuk kursus diambil graduan dan terlalu memilih pekerjaan.

“Masalah ini perlu diselesaikan dan tidak boleh dibiarkan berterusan. Belia perlu mendapatkan pekerjaan bagi menjana sumber pendapatan untuk diri sendiri dan menampung keluarga,” jelasnya.

Tambah beliau, peratusan kadar pengangguran meningkat ke paras lebih tinggi berbanding tahun-tahun sebelumnya kerana pasaran pekerjaan negara terjejas dengan pandemik berkenaan.

“Dasar lebih jelas dan khusus perlu dirangka bagi memastikan lebih banyak peluang pekerjaan dapat diwujudkan bagi membantu golongan belia. Kerajaan melalui Kementerian Belia dan Sukan, Kementerian Pengajian Tinggi dan Kementerian Sumber Manusia perlu mencari satu penyelesaian kekal bagi menangani isu pengangguran dalam kalangan belia. Majlis Pekerjaan Negara (MPN) adalah antara medium terbaik untuk mengkoordinasi dan mencari penyelesaian,” ujarnya.

Bagi menangani isu ini, kerajaan perlu meningkatkan kebolehpasaran graduan yang dihasilkan oleh universiti tempatan dan harus bertindak sebagai majikan sementara untuk graduan menganggur. Ini membolehkan mereka dilatih dan dipertingkatkan kemahiran dalam bidang yang mampan dan mempunyai masa hadapan.

Kerajaan mesti mengambil pendekatan proaktif untuk menangani isu ini sebelum ia menjadi masalah lebih besar dan tidak dapat dikawal. Pelaburan untuk belia hari ini adalah pelaburan untuk masa depan negara.


Bersatu bidas cubaan serang hakim dalam kes SRC Najib, gesa tindakan segera

Bersatu membidas usaha pihak tertentu yang menyerang hakim dalam perbicaraan kes penyelewengan SRC International Sdn Bhd melibatkan Datuk Seri Najib Razak baru-baru ini.

Timbalan Presidennya, Datuk Seri Ahmad Faizal Azumu menyifatkan tindakan tersebut sebagai tidak bertanggungjawab dan beretika kerana cuba mengganggu institusi perundangn negara dengan cara cuba mencetuskan ugutan terhadap lima hakim Mahkamah Persekutuan.

“Serangan peribadi terhadap hakim dan keluarga mereka dibimbangi mewujudkan keadaan tidak tenteram termasuk mengancam kedaulatan undang-undang. Saya yakin, serangan ini sengaja dilakukan bagi mengganggu kebebasan badan kehakiman negara.

“Secara peribadi, saya berpandangan badan kehakiman perlu berfungsi sebagai benteng terakhir dalam menegakkan keadilan. Maka, adalah menjadi tanggungjawab seluruh rakyat Malaysia untuk memastikan maruah institusi kehakiman dipelihara dengan rapi,” katanya dalam kenyataan hari ini.

Semalam, Ketua Polis Negara, Tan Sri Acryl Sani Abdullah Sani, mengarahkan Jabatan Siasatan Jenayah (JSJ) menyiasat sebarang elemen ancaman dan ugutan terhadap Ketua Hakim Negara, Tun Tengku Maimun Tuan Mat yang sedang mempengerusikan perbicaraan kes SRC.

Ancaman terhadap Tengku Maimun dikesan dalam pelbagai medium laman sosial, termasuk aplikasi Twitter dan Facebook sejak kelmarin.

Mengulas lanjut, Ahmad Faizal yang juga Menteri Belia dan Sukan serta Ahli Parlimen Tambun berkata, walaupun demokrasi tidak menghalang hak rakyat daripada bersuara dan memberi kritikan, namun ia tidak bererti mana-mana individu boleh melakukan serangan peribadi yang disulami dengan niat jahat untuk kepentingan pihak tertentu.

“Justeru, badan kehakiman seharusnya diberi ruang dan masa bagi memastikan keadilan serta kebenaran dapat dilaksanakan demi kedaulatan undang-undang yang dijunjung.

“Setiap daripada rakyat negara ini juga mempunyai tanggungjawab untuk memastikan integriti institusi badan kehakiman sentiasa dipertahankan,” katanya.

Banyak siaran media sosial dikesan menggesa Tengku Maimun menarik diri daripada rayuan terakhir Najib berhubung kes RM42 juta SRC masuk ke akaun peribadinya dan dibelanjan, kerana kononnya wujud konflik kepentingan.

Malah, terdapat seorang pengguna Twitter telah mengugut Tengku Maimun sambil menggesanya untuk menarik diri.

Ramai netizen telah menyeru pihak polis untuk menyiasat ugutan tersebut.


Polis gesa orang ramai tangguh aktiviti dikawasan berisiko kepala air

Orang ramai terutama masyarakat setempat dinasihatkan supaya menangguhkan seketika aktiviti riadah di kawasan rekreasi seperti air terjun dan sungai yang berisiko dilanda kepala air.

Ketua Polis Terengganu Datuk Rohaimi Md Isa berkata ia berikutan kepala air merupakan satu fenomena yang tidak dapat dijangka dan tanda-tanda sebelum berlakunya kejadian tersebut sukar dikenal pasti terutama bagi mereka yang kurang berpengalaman, lapor Bernama.

“Kami harap masyarakat setempat dapat mengelakkan berkunjung ke tempat riadah seperti ini (air terjun dan sungai). Bukan kami tutup terus tetapi kepala air merupakan keadaan yang tidak dapat dijangka kerana ia mungkin berlaku jauh di tempat lain dan tanda-tanda itu lambat sampai untuk kita terima dan sekiranya berlaku ia memberikan impak yang besar,” katanya.

Beliau berkata demikian kepada pemberita selepas menyempurnakan Majlis Perasmian Produk Inovasi Kumpulan Inovasi dan Kreatif  (Amphibia Qber II) Ibu Pejabat Polis Daerah (IPD) Hulu Terengganu di Pengkalan Lawit, Tasik Kenyir dekat sini hari ini.

Semalam seramai 32 individu termasuk 13 kanak-kanak berjaya diselamatkan selepas terperangkap dalam kejadian kepala air di Lata Ulu Kasar, Sungai Tong di Setiu.

Ketua Polis Daerah Setiu DSP Afandi Hussin berkata dalam kejadian kira-kira 5.30 petang itu, fenomena kepala air tersebut melanda tempat orang ramai beriadah, mandi-manda dan berkhemah sehingga menyebabkan enam kereta turut terperangkap.

Dalam pada itu Rohaimi menyeru kepada majlis daerah atau pihak berkaitan supaya menjalankan penguatkuasaan dan meletakkan papan tanda mengenai amaran kepala air serta memaklumkan kepada orang ramai sekiranya keadaan memerlukan sesuatu kawasan itu perlu ditutup.

“Kami juga cadangkan kepada pihak tertentu untuk memasang siren kecemasan supaya dapat dimaklumkan awal kepada orang ramai mengenai kejadian kepala air, berbanding ketika ini siren amaran lebih digunakan untuk kawasan berisiko banjir,” katanya.


Pakistan, negara Islam kutuk tindakan Israel serbu Masjid Al-Aqsa

Pakistan dan negara Islam lain mengecam tindakan Israel menyerbu kompleks Masjid Al Aqsa di Baitulmaqdis Timur.

“Pakistan mengutuk sekeras-kerasnya pencerobohan yang dilakukan pendatang Israel di halaman Masjid Al Aqsa dan mendapat perlindungan tentera Israel,” menurut Kementerian Luar Pakistan dalam satu kenyataan pada Ahad, lapor Bernama.

“Tindakan provokatif ini secara terang-terangan telah melanggar kesucian Kiblat-e-Awal (kiblat pertama) dan menjejaskan sentimen umat Islam di seluruh dunia.

Insiden sebegini melanggar undang-undang antarabangsa secara terang-terangan, menjejaskan norma dan amalan antarabangsa.

Sebarang percubaan untuk mengubah sejarah dan undang-undang Masjid Al Aqsa mesti dihentikan,” menurut kenyataan itu.

Sekumpulan pendatang haram Yahudi menceroboh masuk ke kompleks masjid pada Ahad ketika Israel meneruskan pengeboman di Semenanjung Gaza.

Israel telah membunuh 44 orang dan mencederakan lebih 300 orang di Gaza dalam serangan terbarunya.

Qatar, Jordan, Kuwait, Turkiye dan Arab Saudi antara negara yang mengecam serangan Israel ke atas tapak suci Islam itu.

Kementerian Luar Qatar memberitahu bahawa “amalan provokatif Israel adalah sebahagian daripada percubaan berterusan untuk mengubah status sejarah dan undang-undang Masjid Al Aqsa dan untuk memajukan pembahagian sementara masjid”.

Sambil menyeru tindakan antarabangsa, Qatar memberi amaran bahawa “provokasi yang berterusan termasuk pencerobohan baharu Israel di Semenanjung Gaza akan meningkatkan ketegangan dan gelombang keganasan”.

“Kami mengutuk sekeras-kerasnya serangan berterusan Israel ke atas orang awam dan percubaan untuk melaksanakan ibadat di Masjid Al Aqsa.

“Kami mengulangi gesaan kepada kerajaan Israel untuk tidak membenarkan tindakan sedemikian yang menyasarkan status dan kesucian Al Haram Al Sharif,” menurut Kementerian Luar Turkiye dalam satu kenyataan.

Menteri Luar Jordan Ayman Safadi berkata beliau telah mengadakan perbincangan dengan Penyelaras Khas Pertubuhan Bangsa-Bangsa Bersatu (PBB) untuk Proses Keamanan Timur Tengah, Tor Wennesland, mengenai usaha menghentikan pencerobohan Israel di Gaza.

“Menghentikan ketegangan dan memulihkan keamanan mesti menjadi keutamaan global,” katanya.

Safadi berkata “sejarah dan status quo yang sah” mesti dihormati di Baitulmaqdis.


94 peratus individu dewasa lengkap vaksinasi sehingga semalam

Program imunisasi terbesar dalam sejarah moden Malaysia dalam menentang virus yang muncul di dunia pada akhir 2019, masih diteruskan dengan baki 22.7 peratus daripada kumpulan sasar masih lagi belum mendapat pelalian.

Menerusi Program Imunisasi Covid-19 Kebangsaan (PICK) yang dilancarkan sejak 24 Februari lalu sehingga semalam, lebih 48.04 juta dos vaksin telah diberikan kepada individu yang berada di negara ini, termasuk rakyat asing.

Kementerian Kesihatan (KKM) memaklumkan daripada jumlah itu, 70.2 peratus atau 22,934,377 individu yang layak telah melengkapkan vaksinasi masing-masing, sementara 77.3 peratus atau 25,240,631 individu lagi menerima sekurang-kurangnya dos pertama daripada vaksin dua dos atau vaksin dos tunggal.

Seramai 30,756 lagi individu khas membabitkan warga emas dan petugas barisan hadapan telah menerima suntikan dos penggalak masing-masing.

Semalam sahaja sebanyak 207,541 dos diberikan di seluruh negara membabitkan 167,136 individu lengkap divaksin, 31,266 menerima sekurang-kurangnya satu dos, dan 9,139 lagi menerima dos penggalak.

Sementara itu, individu dewasa yang melengkapkan suntikan vaksin masing-masing kini mencecah 94.0 peratus atau melibatkan 21,993,417 penerima, sementara 97.3 peratus atau 22,756,938 lagi menerima sekurang-kurangnya satu dos.

Keseluruhannya sebanyak 44,621,774 dos diberikan kepada golongan itu, termasuk 52,425 dos semalam mambabitkan 32,506 individu dewasa melengkapkan suntikan masing-masing, manakala 10,780 lagi menerima sekurang-kurangnya satu dos.

Selain itu, 29.9 peratus atau 940,960 remaja berusia 12 hingga 17 tahun telah lengkap divaksinasi, manakala 78.9 peratus atau 2,483,693 remaja lagi menerima sekurang-kurangnya dos pertama daripada vaksin dua dos.

Semalam sahaja sebanyak 155,116 dos diberikan dengan 134,630 remaja lengkap divaksin dan 20,486 menerima sekurang-kurangnya satu dos.